text:
Rosaria di Partido PAIS a keda demaskará komo mentiroso i awor e kier lanta huma pa despistá pueblo
Willemstad, 19 di sèptèmber 2014
Kasi un siman pasá henter pueblo di Kòrsou por a tende ku nan mes orea ku Alex Rosaria, lider di partido PAIS, no ta nada mas ku un mentiroso i un hasidó di polítika barata. Esei a sosodé ora sr. Age Bakker di e Kolegio di Supervishon Finansiero (CFT) riba pregunta di sr. Rosaria na su persona, ku si durante di Gabinete-Schotte tabatin wanbeleid (mal maneho) a kontestá sin lugá pa duda ku é, sea Age Bakker, nunka no a bisa ku tabatin wanbeleid den e tempu ei.
Ta opvio ku esaki no tabata e kontesta ku sr. Rosaria tabata ferwagt i spera. Sr. Rosaria a ferwagt i spera ku Sr. Bakker di Cft lo a konfirmá i respaldá lokual e tin 4 aña kaba ta kana grita manera disko ku a pega. Y esei ta ku Gabinete-Schotte a praktiká loke e ta yama Voodoo-Finance i wanbeleid i ku no solamente ta e tin e opinion ei, pero tambe Cft ta bisa meskos. Y awor e deklarashon klarito di Cft a buta Alex Rosaria di Pais den spotlight komo nada mas ku un mentiroso ku 4 aña a gaña ku su opinion tin respaldo di Cft. Awor pa henter Kòrsou a sali na kla ku ta polítika barata Alex Rosaria a hiba pa desakreditá partido MFK i pa kita atenshon di pueblo di su mes inkapasidat pa atendé, ni papia mes di resolvé, problemanan di nos pais manera desempleo, ekonomia stanká i kriminalidat. Despues di e reunion Alex Rosaria a purba na promé instansia di anulá e reunion, alegando ku sr. Thodé no ta miembro di e Komishon i konsekuentemente no tabatin quorum pa reuní. Esaki opviamente den un intento pa evitá ku ta sali un relato ku e deklarashonnan di sr. Bakker ku no ta favorabel p’e aden. E intento aki a frakasá ora frakshon por a prueba ku sr. Thodé sin niun duda ta un miembro legítimo di e Komishon.
E mentira i engaño di Rosaria a sali den publisidat, ora un emisora lokal a pasa un grabashon di lokual Rosaria a puntra sr. Bakker di Cft, ku ta si tabatin wanbeleid bou di Gabinete-Schotte i sr. Bakker su kontesta den kua e ta rechasá esaki“Geen sprake van Wanbeleid”. Na lugá di sali afó i pidi diskulpa humildemente na pueblo pa su mentiranan i politikeria barata durante 4 aña, sr. Rosaria huntu ku otro miembronan di su partido PAIS manera e presidente di Parlamento sr. Mike Franco, a kuminsá un kampaña feros pa haña sa ta kon e grabashon a bin resultá na e emisora en kestion. Un kaso klásiko di e ladron, ku no ta pidi diskulpa pa su ladronisia, pero ta buska pa ataká esun ku a denunsié komo ladron. Den su furia pasobra a demaskará, Rosaria a eksihí un investigashon inmediato di su amigu di partido PAIS i presidente di Parlamento sr. Mike Franco ku a obedesé i kumpli dirèkt. Na banda nos kier menshoná ku ora algu mas ku un aña pasá nos a pidi sr. Franco pa hasi un investigashon, pasobra tabatin tur indikashon ku sr. Rosaria, amigu di esnan di SMOC ku kier sera Refineria, a duna SMOC dokumentunan konfidensial i sensitivo di refineria trahá dor di Ecorys. Na e okashon ei sr. Franco a ninga redondamente pa hasi esaki, bisando ku e no por hasi denunsia basá riba petishon di un miembro di Parlamento so. Ta remarkabel ku awor ku esun miembro ta su lider polítiko, kon si e ta ansha pa bai hasi denunsiá dirèkt. Polítika partidista ta rosea di partido PAIS aparentemente.
Na mes momentu ku nan a hasi denunsia na Ministerio Públiko partido PAIS a kuminsá un kampaña masivo, insinuando sin ningun prueba ku ta MFK ta tras di lokual e emisora ya menshoná a divulgá. Y ayera nan a disidí di intensifiká nan kampaña kontra MFK dor di lèk un foto pa medionan di mi persona alehando ku mi lo tin un grabado dilanti mi i ku e insinuashon ku lo ta ami lo a graba den e reunion en kestion.
MFK kier enfatisá ku sigun artíkulo 2:71 di nos Kódigo Penal, un partisipante na un kombersashon ku graba esaki, no ta kastigabel. Kastigabel ta terser partidonan ku graba sin enkargo di un di e partisipantenan. Di otro banda si bo saka potrèt den sekresía (‘heimelijk’) di partisipantenan na un reunion ‘besloten’ i publiká e potrètnan, esei si ta kastigabel sigun artíkulonan 2: 76 i 2:77 di Kódigo Penal. Sr. Franco a deklará ku e no sa ta ken a saka e potrèt di sr. Thodé ni e otro potrètnan ku el a bisa di a entregá na Ministerio Públiko. Si esaki ta bèrdat no por tin otro konklushon ku un òf mas persona a saka potrèt den sekresía (‘heimelijk’), kometiendo un delito penal. Nos ta eksihí ku sr. Franco hasi denunsia di esaki na Ministerio Públiko.
Nos ke para ketu tambe serka e ‘geheimhouding’ ku mester mantené sigun artíkulo 59 di Reglamentu di Órden relashoná ku ‘inhoud di vertrouwelijke stukken i gedachtenwisseling’. E dia despues di e reunion ku Cft a sali komunikadonan di e mesun partido PAIS, di sr. Koeiman di MAN i di MFK, siguí pa un kantidat di artíkulonan den prensa al respeto. Poko dia despues a sali komunikado di Cft mes, e.o. relashoná ku nan meeting ku e Komishon di finansa. Es mas, na mart 2014 a sali publikashon di reakshon di presidente di Cft, den kual nan ta bisa básikamente meskos ku nan a deklará despues den e reunion di 4 di Sèptèmber 2014. Ku otro palabra: hoezo geheimhouding? Bai den filenan di añanan bek i lo bo nota ku tur partido, PAIS na promé lugá, a sali hasi deklarashon despues di reunionnan di komishon no opstante geheimhouding.
I MFK ta di akuerdo. Kon bo por hasi bo trabou komo parlamentario, kon bo por ehersé bo budgetrecht si bo no por papia tokante loke e supervisor prinsipal Cft a bisa? Si nan a bisa p.e. ku mester subi ob den 2015 di 9% pa 20%, nos por i mester a keda silensioso? Hasta Cft mes ta akseptá esaki kaminda nan ta bisa ku resultadonan di overleg ku nan, sí parlamentarionan por usa den nan trabou di kòntròl. Wèl, resultado di e overleg resien tabata ku Bakker a bisa ku no tabatin wanbeleid bou di Gabinete-Schotte i pueblo, nos votadónan tin derechi di tende esei.
Tambe nos kier para ketu serka e hecho ku durante e reunion di e komishon, sr. Alison Manuel, kolaborador di e frakshon di sr. Rosaria tabata presente kontra tur regla di Reglamento di Órden pero ku pèrmit aparentemente di e presidente di e komishon, Alex Rosaria. Reglamento ta bisa klaramente ku ta miembronan di Staten só i niun hende mas no tin mag di tei. Mas leu ainda sr. Alison Manuel aparentemente a kana saka potrèt i/o graba imágen i sonido einan di tur hende sin ku tin mag i sin pidi pèrmit di niun di esnan presente den e reunion privá ei. No ta straño ku riba esaki no ta tende nada partido PAIS i ku no tin ningun denunsia serka Ministerio Públiko di parti ni sr. Rosaria ni di sr. Franco?
Awor referiendo na e potrèt ku a lèk di sr. Thodé. Di un manera kobarde nan a lèk esaki ku e intenshon pa insinuá ku ta sr. Thodé lo a graba algu. Nos ta bisa kobardemente, pasobra ta un táktika di tira piedra i skonde man. Nan no ta bisa ku tantu palabra ku ta su persona a graba, pero ta insinuá esaki si.
Di nos parti nos ta enfatisá ku lei ta permití un partisipante na un kombersashon pa graba esaki i ku nos ta warda trankil e investigashon di Ministerio Públiko pasobra no a kometé ningun akto kastigabel.
Movementu Futuro Kòrsou


c: text/html

text:
Ex-Minister Otmar Oduber ta lamenta cu un Secretario di Estado, Sharon Dijksma tabata na Aruba, unda el a organisa un conferencia di prensa, sin tin banda di dje, e.o. Minister Mike de Meza.
Dicho Secretario di Estado a declara cu e.o. lo firma un acuerdo cu Aruba, caminda ambtenaarnan di Hulanda lo bin haya e parti legal pa por mete den maneho di Aviacion Civil na Aruba.
Segun Otmar Oduber, esaki ta un situacion hopi raro, pasobra e ta un maneho netamente di Aruba. Ta meramente pe maneho aki Aruba tin categoria 1 y sa di mantene durante tur e añanan, cu auditorianan cu hasta a wordo elogia pa FAA, ICAO pero tambe pa Union Europeo, pa motibo di registracion di avionnan cu ta tuma lugar na Europa, bao di nomber di Aruba. Sinembargo Corsou si a cay di categoria 1 pa 2, sin por a recupera esaki pa hopi tempo, pero pa un Secretario di Estado Hulandes bin y declara na Aruba sin un Minister ta presente cu el a bin Aruba pa mete den maneho di aviacion civil di Aruba.
Pa despues di algun dia, ata Minister Roland Plasterk na Aruba, kende a trata di coregi dicho expression bisando cu no t’asina, pero ta un cooperacion Hulanda kier.
Segun Otmar Oduber, pa tipo di expresionnan aki mester tene hopi cuidao cu nan, pasobra di esaki Aruba ta biba di dje.
Aruba mester ta hopi cuidadoso ora permiti Hulanda kier bin mete den manehonan asina. Cooperacion semper ta posibel, traha hunto cu departamentonan di Hulanda sigur por, sigur ora ta pa mehora un servicio.
Pero e interes di pais Aruba, te Arubiano y instancianan na Aruba tin cu defende esaki, segun Otmar Oduber.
INSPECTORNAN DI NIVEL
Riba e pregunta, si e por a haya sa caba resultado di e investigacion cu e Inspectornan Hulandes a haci di Aviacion Civil di Aruba, Otmar Oduber a duna di conoce cu no, pero loke e por bisa ta cu e Inspectornan di Aviacion Civil di Aruba, ta wordo considera sigur personanan sumamente capaz, cu sa nan trabao.
Pesey Oduber ta lamenta atrobe cu Minister Mike de Meza no ta sali pa defende su departamento y su hendenan. E si ta para pa dicho departamento, pa nan experticio cu nan tin y Hulanda tambe a reconoce e trabao di e Inspectornan di Aruba.
No mas e sistema di funciona, loke nan ta yama e parti di coordinacion, Hulanda kier pa Aruba funciona na mes nivel of mesun forma di Hulanda.
Ey, segun Otmar Oduber ta unda Aruba mester para duro riba su pia, pasobra e forma di opera di Aruba su Inspectornan ta cumpli cy reglanan di region, cu a demostra cu e ta funciona. Ta pesey nos ta categoria 1 keto bay.
Y pesey tambe Aruba ta haya su auditorianan for di FAA y di ICAO y di Union Europeo, cu masha reconocimento pa un bon trabao.
Pesey Otmar Oduber no por comparti loke cu e Secretario di Estado, Sharon Dijksma a declara, kende kier pa Aruba traha den mesun forma cu Hulanda. Y maske di parti di Gobierno no a duna un opinion, pero Otmar Oduber ta kere cu esey no ta na su lugar, cu manera menciona, nos Inspectornan ta traha na un nivel hopi alto.

robotstxt: allowed

filter: keep


text:
TOPICO PRINCIPAL | CON BO POR BENEFICIA MAS DI BO LESAMENTO DI BIJBEL?
Kico Lo Haci Bo Lesamento di Bijbel Mas Interesante?
Kico bo ta pensa di lesamento di Bijbel? Esaki ta algo laf of placentero? Hopi ta depende di e manera cu bo ta lesa. Ban wak con bo por haci bo lesamento di Bijbel mas interesante y placentero.
Scoge un traduccion di Bijbel moderno y confiabel. Si bo ta lesa un traduccion cu ta contene varios palabra dificil of anticua cu bo no conoce, probablemente lo bo no disfruta dje hopi ey di bo lesamento. Pesey, scoge un traduccion cu ta uza palabranan cu ta facil pa compronde y cu ta touch bo curason. Pero na mes momento, e mester ta un traduccion cu ta exacto y confiabel. *
Uza tecnologia moderno. Awendia, Bijbel ta disponibel no solamente como un buki imprimi sino tambe den formato digital. Bo por lesa Bijbel online of download e riba bo computer, tablet of celular. Algun version di Bijbel ta contene herment adicional cu por yuda bo wak varios texto cu tin di haber cu un cierto tema, of hasta compara e textonan ey cu diferente otro traduccion. Anto si bo ta prefera di scucha Bijbel en bes di les’e, bo por scucha grabacion di e lesamento cu ta disponibel den diferente idioma. Hopi hende ta gusta scucha lesamento di Bijbel ora nan ta den bus, ta laba paña of ta haci otro actividad cu no ta stroba nan di scucha. Dicon no purba un metodo cu ta cumbini abo?
Busca mas informacion. Tin varios publicacion y material cu por yuda bo beneficia mas di bo lesamento di Bijbel. Por ehempel, tin mapa di teranan biblico cu lo yuda bo haya sa unda un luga ta situa y compronde e secuencia di e sucesonan menciona den un relato particular. Ademas, algun articulo, manera esnan den e revista aki of den e seccion “Loke Bijbel Ta Siña” riba e website jw.org, por yuda bo compronde hopi parti di Bijbel.
Uza diferente metodo. Si bo no ta haya cu lesamento di Bijbel di kaft pa kaft ta dje interesante ey, ta mihor bo cuminsa lesa un parti cu ta interesa abo mas. Si bo kier haya sa mas tocante hende bon conoci den Bijbel, lo ta bon pa bo lesa informacion adicional tocante cada persona. Den e cuadro “ Siña Mas Tocante Hende Cu Bijbel Ta Menciona” bo por haya ehempel di e metodo aki di lesa Bijbel. Of kisas bo por lesa Bijbel a base di topico of segun e orden den cua sucesonan a tuma luga. Pakico no purba un di e metodonan aki.
^ par. 4 Hopi hende ta haya cu e Traduccion di Mundo Nobo di e Santo Scritura ta exacto, confiabel y facil pa lesa. Testigonan di Jehova a produci e traduccion aki, y e ta disponibel den mas cu 130 idioma. Bo por download e for di e website jw.org of download e JW Library app. Of si bo ta prefera, testigonan di Jehova por trece un Bijbel na bo cas pa bo.


text:
Informacion di Oficina y Tour
Bo ta cordialmente invita pa tuma un tour di nos oficinanan y facilidadnan di imprenta. Busca un luga y ora di tour.
Ecuador
Sociedad de Estudiantes de la Biblia - Testigos de Jehová
Kilometer 23,5 via a la Costa (600 meter prome cu e hoki pa paga tol)
GUAYAQUIL
ECUADOR
+593 4-371-2720
Tour
Dialuna pa diabierna
8:30 a.m. pa 10.30 a.m. y 1:30 p.m. pa 3.30 p.m.
Duracion: 1 ora y 30 minuut
Actividad Principal
Ta supervisa e actividadnan di mas cu 900 congregacion. Ta traduci literatura biblico na Quichua y su dialectonan, Idioma di Seña Ecuatoriano y Shuar.


text:
ORANJESTAD (AAN)- Awe y mañan ta sigui lo tin continuacion di e di 5 Copa Aruba organiza pa Kudawecha Redskins.
E weganan pa awe ta cuminza for di 1’or entre Piratas y Celebrities. Pa 2.30 tin e wega di Legend vs Macuarima, 4’or Quisquella contra Criollo Reds y pa 5.30 tin un torneo di Domino.
E weganan ta sigui mañan Diadomingo cuminzando pa 10’or di mainta entre Los Amigos y Surprise, 11.30 Kibaima vs Birkenstock, 1’or Calabas vs Celebreties, 2.30 Logro contra Mariners y 4’or Balashi vs Predators. Pa 5’or di atardi lo tin animacion di Rincon Boys. Ta invita un y tur pa bay hunga, presencia , baila y goza di e tremendo campeonato aki na veld di Kudawecha.


text:
Ki Tempo A Skirbi e Relatonan Tocante e Bida di Hesus?
E contesta cu Bijbel ta duna
Apostel Juan a bisa lo siguiente tocante e Evangelio cu el a skirbi di e bida di Hesus: “
Esun cu a mira esaki a duna testimonio, y su testimonio ta berdad, y e homber ey sa cu loke e ta bisa ta berdad, pa boso tambe por kere.”—Juan 19:35.
Un motibo pakico nos por confia e relatonan den e Evangelionan di Mateo, Marco, Lucas y Juan ta cu nan a skirbi esakinan mientras cu hopi hende cu tabata testigo di e sucesonan describi, ainda tabata na bida. Segun algun fuente, e Evangelio di Mateo tabata skirbi rond di aña 41 di prome siglo, apenas un ocho aña despues di e morto di Hesus. Hopi experto ta pensa riba un fecha mas laat cu esaki, pero en general nan ta di acuerdo cu tur e bukinan di e Scritura Griego Cristian ( tambe conoci como e Testament Nobo) a keda skirbi den e prome siglo.
E hendenan cu a mira Hesus ora e tabata na bida riba Tera, y cu tabata testigo di su morto y resureccion, por a confirma loke tabatin skirbi den e Evangelionan. Tambe nan lo por a indica cualkier inexactitud den e relatonan si tabata necesario. Profesor F. F. Bruce a bisa: “
Un di e puntonan fuerte di e predicacion di e apostelnan ta e confianza cu cua nan tabata haci un yamada riba loke nan oyentenan tabata sa; nan no a djis bisa: ‘nos ta testigo di e cosnan aki’, sino cu nan agrega tambe: ‘manera boso mes sa’ (Echonan 2:22).”


text:
Despues cu e siman aki, partido Movimento Aruba Soberano (MAS) di Holmo Henriquez a presente 3 candidato nobo pa su partido, partido POR dialuna awor lo presenta dos candidato nobo, cu ta bin di distrito di Pariba di Brug y nan tabata miembro di partido AVP.
Nos ta laga pa dirigencia di partido POR mes anuncia nomber di e dos candidatonan aki.
Partido MAS su candidatonan presenta ta Norman Kuiperi, conocido comerciante, Leonardo Maduro, kende a studia pa dentist y te ainda su diploma no por wordo reconoci pa por haci su trabao.
E otro candidato ta Jenny Ras, kende ta un persona cu tin su limitacion fisico y kier sali na defensa di e personanan cu un of otro limitacion fisico.
Partido MEP, di acuerdo cu su lider Evelyn Wever Croes, dia 17 awor lo lansa algun di su candidatonan nobo. Aki tambe nos a tende di un candidato, kende te recientemente a forma parti di Directiva di Camara di Comercio.
Siman benidero lo bira uno masha interesante, maske cu di acuerdo cu ayera Prome Minister Mike Eman a firma e decreto, cu ta confirma cu eleccion lo ta dia 22 di septembe awor, nifica cu lista di candidatonan mester ta entrega na luna di augustus.
Kier men ainda tin hopi sorpresa na caminda pa loke t’e diferente candidatonan politico.


text:
Tata stima nos ta yama Bo danki pa un dia nobo cu nos por biba sintiendo Bo presencia den nos bida. Awe Bo ta tene cada un di nos na nos man y Bo ta duna nos forza pa lanta. Bo a duna nos salud pa cumpli cu tur e plannan cu Bo tin pa cada un di nos. Bo ta yama nos na nos nomber, laga nos ta disponibel pa scucha Bo apesar di tur e boroto di mundo. Mescos cu e suegra di Simon Bo ta desea di lanta nos di nos enfermedad, duna nos forza renoba pa lanta ariba for di nos miseria y pa sirbi Señor cu hopi animo.( Mc. 1, 29-39 ) Señor laga nos no ta indiferente na sufrimento di nos rumannan. Duna nos e gracia pa tur momento nos por alimenta nos mes atraves di orashon pa nos haya forza pa nos ta atento na e necesidadnan di nos rumannan. Cu semper nos por biba pa cumpli cu nos mision y haci Dios su boluntad den nos bida. Amen.
Nos ta yama Dios danki cu E la permiti nos awe atrobe di mira luz di dia. Danki cu cada bez cu nos acerca na Bo cu confianza Bo ta atende nos suplicanan. Danki pa tur e momentonan cu Bo a cambia nos lagrimanan den speranza. Danki cu cada vez cu nos cay Bo ta lanta nos y Bo ta duna nos forza renoba. Señor nos ta reconoce Bo como nos Dios y e Señor di nos bida. Awe nos por lesa den e Evangelio con Hesus ta saca mal spirito for di un homber. ( Mc. 1, 21-28 ) Hesus tin autoridad y poder riba mal spirito. Cu e confianza y e humildad di un mucha awe nos ta suplica Bo Señor pa bini na nos encuentro pa siña y mustra nos cu autoridad pa lanta nos di cualquier situacion di picá cu nos por haya nos mes aden. Di tur e mal spiritonan cu ta aparta nos di nos meta y ta horta nos paz. Den tur libertad nos ta pidi Bo pa guía nos alma y mustra nos e camina di salbacion. Bo curazon misericordioso por tur cos. Danki Tata di amor pa scucha nos humilde oracion. Alaba Bo ta te den tur eternidad. Amen.
Tata bondadoso mi ta desea di solicita Bo ayudo amoroso pa tur encuentro cu mi prohimo por desaroya den paz bou e gracia di Bo compania. Abo so por duna nos forza pa nos por sa di biba nos bida di un forma corecto. Mi ta desea di comprende cu apesar di mi debilidadnan, mi por conta cu Bo bendishon cu ta yuda mi vence e dificultadnan y pa duna mi forza pa mi por duna lo miho di mi den cada circunstancia. Awe nos ta celebra Bautismo di Señor cu ta cera e temporada di Pasco di Nacemento. Hesus ta acerca Huan pa wordo batisa y asina ta cuminsa su bida publico. ( Mc. 1, 7-11 ) Señor pa medio di nos Bautismo nos ta haya purificacion di nos picánan y nos ta ricibi e uncion di Spirito Santo. Dios Tata ta anuncia cu pa medio di Hesus nos ta recupera e amistad perdi y nos ta renace den un bida renoba, un bida nobo pa medio di e Spirito Santo. Danki Señor cu nos por pertenece na Bo pueblo, e pueblo di Dios. Danki cu Bo a manda Bo Yiu Hesus cu ta perfecto pa purifica nos cu ta hende pecador pa nos por haya salbacion, e Bida Eterno. Amen.
Dios di amor y bondad mi ta gradici Bo, bendishona Bo y alaba Bo pasobra pa medio di Bo mi por cuminsa un dia nobo yen di speranza y forza. Abo ta esun cu ta sostene mi y ta impulsa mi pa sigui pa dilanti apesar di tur obstaculo. Danki pa tur oportunidad cu Bo ta duna cada un di nos pa biba. Awe ta Fiesta di Epifania di Señor, e manifestacion di Señor na henter mundo. Pa e tres reynan e strea cu a aparece na shelo ta hiba nan na busca e gran luz di Hesus. Nan ta sigui fielmente e luz cu ta ilumina nan interiormente pa nan tin un encuentro cu Hesus. Dios ta revela su mes no solamente na e wardadornan y hudiunan sino tambe na e sabionan, riconan y poderosonan di tur parti di mundo. ( Mt. 2, 1-12) Señor nos Dios permiti cu riba e fiesta aki di Epifania di Señor, e strea guia nos, compaña nos y yuda nos orienta nos bida, di nos famia y di tur esnan cu Bo ta pone den nos caminda. Laga nos bai na e encuentro cu Hesus cu ta e luz pa ilumina nos bida pa nos laga tur loke ta scuridad atras y bai adora Hesus y ofrece henter nos ser, oro cu ta e valornan cu nos a ricibi di dj’E, e mira cu ta nos miseria, nos limitacion y e sensia ta nos alabanza y glorificacionnan na su misericordia. Amen.
Trempan nos ta busca Bo Dios, Abo cu ta nos Tata bondadoso. Nos ta Bo preto di wowo, yiunan cu Bo ta stima cu un amor eterno, un amor incondicional. Danki pa e regalo di bida. Danki pa e promesa di Bo Spirito Santo pa yuda nos tur momento di nos bida. Guia nos pasonan y bisa nos kico nos mester haci y manda nos hacié. Awe den e Evangelio Bo ta bisa nos cu net ora Hesus a sali for di awa, E la mira shelo sker habri y Spirito Santo a baha riba dj’E manera un palomba. A zona un stem for di shelo:” Abo ta mi Yiu stima, Bo ta legria di mi curazon.” ( Mc. 1, 7-11) Dios nos Tata ta anuncia na cada un di nos cu Hesus ta su Yiu stima, e legria di su curazon. Cu ora nos acepta Hesus den nos curazon na ora di nos Boutismo Spirito Santo ta bini biba cerca nos y yuda nos cumpli cu tur loke Dios ta desea di nos. Spirito Santo, alma di nos alma, nos ta alaba Bo di profundo di nos curazon, guia nos, ilumina nos y compaña nos tur momento den nos caminda. Amen.
Tata mi ta kere firmemente cu cada dia cu nos lanta Bo ta drama Bo misericordia riba nos. Danki pa bini den nos bida, sana nos curazon y duna nos cada dia di nobo un otro oportunidad pa ta un miho hende, un hende renoba y purifica pa medio di Bo amor puro y sincero. Awe Hesus ta invita cada un di nos pa sigui’E. ( Hn. 1, 43-51 ) E siguimento di Hesus ta implica renuncia asta na nos mes, nos caprichonan pa puro amor pa nos rumannan. Cuanto necesidad tin den nos mundo actual di sembra amor den e curazonnan. Nos ta e prome yamanan pa duna muestra di e amor di Dios. Tata di amor pa medio di amor solamente nos por logra cosnan grandi. Sana nos pa medio di Bo amor, restaura y libera nos alma di dolornan y resentimiento. Laga e amor pa nos rumannan por ta desinteresadamente sin spera nada a cambio. Nos sa cu ora tin amor tur cos ta posibel asta den cosnan cu nos ta kere ta imposibel. Yuda nos agrada Bo nos Bon Dios haciendo cosnan simpel pero cu un amor grandi Amen.
Danki Tata cu Bo ta den e prome pensamento di dia. Awe mi ta desea di entrega Bo tur mi preocupacionnan, dolornan, tristeza y problemanan. Abo ta e unico cu tin solucion pa tur esakinan. Danki cu cada un di nos por conta cu Bo tur momento, cu Bo sosten y Bo apoyo. Ta cu Bo yudansa so tur nos soñonan por wordo realisa. Grandi Bo ta Señor!
Bo ta hiba nos na awanan trankil pa nos bolbe haya forza. Awe e Palabra di Dios ta invita nos pa reconoce Hesus den nos bida. Cu apesar di tur nos quehacernan di dia pa nos por pone tempo pa por tin un encuentro intimo, personal cu Hesus. Pa Hesus por cana hunto cu nos pa nos no perde e caminda. Hesus ta e Lamchi di Dios cu ta kita tur picá di mundo.( Hn. 1, 35-42 ) Pesey nos mester busk’E pa e por cambia nos bida. E ta esun cu ta bin lanta nos for di picá y mustra nos e caminda pa sigui pa dilanti. Dios di amor y bondad den Bo nos ta confia nos bida, restaura nos bida y sana nos na alma, curpa, mente y spirito pa medio di Cristo nos Señor kende ta reina den tur siglo y siglonan. Amen.
Tata celestial danki pa mi bida, e amor y tur e bendicionnan cu Bo ta regala mi cada momento. Abo ta Dios cu por alcansa tur cos, Dios di lo imposibel y di abundancia generoso. Pesey nos ta recuri na Bo pa implora Bo yudansa. Den Bo Palabra awe Huan Boutista ta bisa ken Hesus ta. Cu E ta e Lamchi di Dios cu ta kita picá di mundo. ( Hn. 1, 29-34 ) Mescos cu Huan Boutista nos tambe mester testigua ken Hesus ta pa nos. Kico E la haci den nos bida. Tata duna nos curashi y un fe firme pa medio di Bo Spirito Santo pa nos por testigua pa medio di nos bida ken Hesus ta y kico E la haci pa nos. Cu Hesus tin poder pa transforma nos bida, pa pordona tur nos picánan y duna nos un otro oportunidad pa cuminsa di nobo den un bida completamente renoba. Danki Hesus cu semper Bo tey pa nos y ta dispuesto pa yuda cada un di nos pa nos por yega mas cerca di Bo. Abo ta nos refugio y nos amparo. E amigo fiel cu nunca ta faya. Bendishona Bo ta! Tur Honor Y Gloria ta pa Bo. Amen.
Danki Tata santo pa drama Bo amor y bendishon riba mi cu e regalo di Bo presencia den mi bida. Yena cada un di nos awe cu Bo gracia na abundancia. Yena nos cu Bo poder, Bo compasion y tur loke nos mester pa sigui padilanti. Danki pa tur e forza cu Bo ta duna cada un di nos pa alcansa nos meta y cumpli cu tur e proposito cu Bo a planea pa nos bida. Bendishona Bo ta Tata di amor y bondad! Nos por lesa den e Evangelio di awe cu Huan Boutista ta predika cu e ta batisa cu awa, pero tin un cu boso no conoce meimei di boso. E ta bini despues di mi, ma mi no ta digno pa ni sikiera buk los su sandalia. ( Hn. 1, 19-28 ) Huan den tur humildad tawata predika tocante Hesus. E la mustra e hendenan cu Hesus ta mas grandi cu ne y cu su poder ta inmenso. Tata Todopoderoso Abo ta e mesun di ayera, awe, mañan y semper. Bo no a cambia y te awendia Bo ta yama nos pa bini cerca Bo. Pa nos por habri nos curazon pa Bo por drenta y cambia nos bida. Pa Bo por purifica nos cu e awa di Boutismo y pa Spirito Santo bin guia nos bida y duna nos un bida nobo, un bida completamente renoba. Amen.
Cu un curazon inmensamente agradecido na Papa Dios awe nos ta bini dilanti trono di su gracia pa gradici Tata cu nos por a habri un otro aña. Un aña cu un bes mas nos ta turista riba e mundo aki y Tata Dios ta e agente di biahe. E tin tur nos rutanan y destino den su man y tur cos a worda regla caba. Ta keda solamente pa nos confia den Dios y disfruta di e trip cu yama bida. Nos ta haya 365 dia atrobe regalo pa nos por disfruta. Laga nos pone tur nos plannan den mannan di Dios. Danki Tata pa un aña mas cu nos por disfruta di dije. Danki pa nos bida, salud y e forza cu Bo ta duna nos pa nos por cumpli cada dia di nobo cu Bo boluntad. Danki pa nos famia, pa tur nos sernan keri, nos amigonan, pa e pan di cada dia, pa nos trabao, pa e dak riba nos cabes. Danki pa nos pais Aruba cu nos por gosa di un democracia. Danki pa nos rumannan den Cristo. Danki pa manda Hesus pa nos por haya salbacion y bida eterno. Danki pa Santa Maria, Mama di Dios cu awe nos ta celebra y cu tambe ta Mama di Iglesia. Nos ta alaba Bo Señor pa Bo grandeza y duna Bo tur Honor y Gloria. Amen.


text:
A toca tema tambe riba loke a keda publica di Siria y tambe e revelacion di refineria. Con ta catalog'e Koolman a splica cu nan a topa cu Banco Central. E combersacion no a bay riba e crecemento cu nan a premira pa 2017, pero mas tanto proyecto cu a keda atrasa y ta papia cu lo start up te na 2021/22. Eynan a splica cu e trabaonan ta andando cu na Juli proximo, basa riba loke Citgo a bisa y loke ta wak cu lo bin cuminsa cu e trabao di field pa e remodelacion y basa riba esey a premira cu pa e prome kwartaal of comienso di segundo kwartaal di 2018, e prome trein lo cuminsa y e segundo trein lo start up pa 2019 y e liña di gas cu ta cuminsa na bin. Ta mustra cu e proyecto ta mustra cu ta bay den un bon direccion. Tin un delay, no tin duda. Ta calcula cu ta 3 luna atrasa, pero sinembargo den e parti ey a deal cu Centrale Bank su rapport cu e trabaonan ta cuminsa na Juli y lo sigui asina te ora cu e upgrader ta den full capacidad. Motibo Mirando e desaroyo y publicacionnan cu tin, Koolman a splica cu e publicacion di Siria, ta un speculacion a sali cu berdaderamente na 2012 tabata tin intentonan pa cumpra e refineria pa procesa crudo Sirio, pero e no sa si ta berdad. A bin varios intento pa cumpra e refineria, no tin duda. Pero manera cu a wordo bisa, si esey pasa den futuro, e areglo cu Citgo ta pasa riba leynan di Aruba y asina cualkier compania cu financia, mester respeta e leynan di Aruba y Aruba si e respeta tratado y sancionnan cu wordo poni pa Union Europeo of Nacionnan Uni of cu partnernan manera Merca, e compania tambe mester reconoce esey.
Tin parti di duda cu esey lo wordo haci, si acaso esey pasa den futuro. Durante un refineria, ora e cera, ta hopi hende serio bo ta haya cua no. Ainda ta haya hendenan cu ta dispuesto pa wak kico por wordo haci. Semper tin esey. Mester tin masha cuidao pa mira cu esey por pasa. A puntra Koolman esey y a splica nan cu como RDA, ta vigila e cosnan aki basa riba acuerdonan cu tin. Esey no por pasa y ta considera un Breach of Contract si esey pasa den futuro. No ta feel esey Koolman a splica cu no ta feel esey. E parti pa procesa crudo Sirio no por. Aruba no ta refineria. E ta un upgrader. E crudo Sirio no por wak'e. No por wak den ki forma e por wordo treci. Por haci'e tambe uzando transhipment. Tin hende cu hende maligno por bin cu varios forma pa haci'e. Ta Aruba mester percura ta al tanto y e hendenan di Citgo a desmenti categoricamente. Un compania serio manera Citgo, no laga esey pasa. Ki di malo Como crudo mes, no por haci mucho cos cun'e. Refineria di Aruba no ta un refineria, sino un upgrader. Di origen Sirio tin consecuencianan internacional. No ta wak den un aspecto asina cu esey lo pasa. E refineria aki tin su balor, pasobra e ta upgrade e crudo extra pisa di Venezuela. No por core ningun otro crudo pasobra no bal la pena. Si e por a core crudo bon, Valero ainda tey, el a splica.


text:
Departamento Gubernamental di Propiedad Intelectual (OPI) ta tene su Open Dag riba 17 di november. Pero kico ta Propiedad Intelectual y pakico mester registra bo creacion na OPI? Esaki segun un relato cu nos a haya.
Nos tata di cultura, Juan Chabaya Lampe, miho conoci como ‘Padu del Caribe’ a yega di bisa: ‘No keda drumi riba un bon idea. Traha riba dje pa e por briya manera un strea’.
Propiedad Intelectual tin di haci cu creacionnan di e mente, por ehempel:
-obranan literario y artistico (Copyrights), pero tambe entre otro;
– simbolo, number y imagennan cu ta ser uza den comercio (Marca, Trademarks) y
– inventonan (Patent).
Propiedad Intelectual ta ser proteha pa medio di ley, por ehempel mediante e Ley di Patent, Ley di Derecho di Autor (Copyrights) y Ley di Marca (Trademarks) cu ta permiti pa obtene reconocimento of ganashi (royalties) pa e invento of e creacion. Via di ekilibra e interes di innovado nan y e interes di publico, e sistema di propiedad intelectual ta percura pa stimula un ambiente adecuado pa creatividad y innovacion. Ta dividi Propiedad Intelectual den dos categoria:
1. Propiedad Industrial
Propiedad Industrial ta encera, marca, diseñonan industrial y patent di invento.
2. Derecho di Autor (Copyrights)
Derecho di Autor ta encera:
– obranan literario (po ehempel buki, poesia, tesis, obra di teatro, pelicula y cancion);
– obranan artistico (por ehempel obra di man, dibuho, pintura, potret, coreografia y escultura);
– diseñonan arkitectonico.
E derecho di propiedad intelectual ta permiti e creador of doño di un patent, marca of derecho di autor pa gosa di e beneficionan di su obra of inversion realisa en conexion cu un creacion of invento.
E Open Dag ta tuma luga na Oficina di OPI situa na Adriaan Laclé Blvd. 3, Oranjestad (poco pa noord di e monumento di schutters y otro banda di sinagoga Beth Israel). Pa mas informacion por tuma contacto cu OPI na tel: (297) 583-1200.
E-mail: opi@aruba.gov.aw; www.opi-aruba.org


text:
Na 2009 e partido grandi den oposicion a campaña cu un lema: kita BBO! A gana eleccion y seguidamente a logra kita mita di e impuesto aki. A mira cu ta un locura pa kita e otro mita tambe gobierno tabatin mester di mas entrada y e forma corecto pa busca esey tabata via un impuesto indirecto. Tabatin esunnan cu a boga pa bay directamente na un BTW (IVA) e tempo ey, mirando e caracter inflacionario di e BBO, pero esey ta un discusion mas tecnico. En todo caso, gobierno no por a cumpli cu su promesa di campaña y esaki a hunga sigur un cierto papel den e eleccion di e aña aki. Sigur pasobra despues a aumenta e BBO bao di otro nomber (BAZV) te na hunto 3,5%.
Den e campaña reciente e edad di pension, cu gobierno saliente a hisa na 65 aña, yegando gradualmente na esaki na 2024, tambe tabata obheto di debate y di promesa. Como cu nos ta yegando na e edad di 62 aña pa cuminsa cobra AOV, ta un tentacion grandi pa djis para e proceso di aumenta e edad cada aña cu mita aña. Facil toch, tur hende cu tabata prepara caba pa bay warda un poco mas, ta haya nan pension un poco mas tempran…
Den e negociacionnan pa yega na un gobierno di coalicion nos por imagina cu mester a delibera bastante pa finalmente yega na un consenso: ta bay institui un comision pa studia e posibilidadnan di reduci e edad di pensioen, sea te na 62 aña of si ta introduci flexibilidad den e sistema di pensioen di AOV pa duna e ciudadano cu tin por lo menos 60 aña di edad e opcion di por baha cu pensioen si e ta desea esey, prome cu e cumpli 65 aña. Asina e texto di e acuerdo ta bisa.
Den un entrevista cu parlamentario Glenbert Croes den e corant aki nos ta tende algo diferente, “Pero e kier laga nos comunidad sa cu e gobierno nobo di coalicion ta bay instala inmediatamente un comision pa atende cu e asunto aki. E comision aki no ta bay studia si esaki ta posibel of no. Mas bien e comision aki inmediatamente ta bay traha den un forma acelera pa baha edad di pension di biaha di 65 pa 62 aña. Te hasta si ta posibel na 60 aña manera tabata antes prome cu e gabinete Mike Eman a dicidi di subi cu 5 aña mas di un forma gradual pa e fondo di AOV bira solido y garantisa su existencia, segun nan”.
Tambe e ta declara: “E caminda con nos lo bay hacie den su balansa financiero, dunando e solides di apoyo na loke mester ta di fortifica e fondo di SVb.
Gobierno nobo no a sinta ainda y nos lo a bira un poco nervioso caba di e expresionnan aki, si no ta cu nos tin e certeza cu e realidad di e cifranan alrededor di AOV y otro formanan di pension ta pone cabes fria. Un poco di e cifranan aki. Na 2010 nos tabatin 16.885 persona cu tabata cobra AOV, na 60 aña. Na 2012 esaki tabata 18.710 persona caba, bayendo pa 24.637 persona na 2019 y no menos cu 35.222 na 2030, mas cu dobel di loke tabatin na 2010. Pa e tempo ey, e grupo di 60+ ta como un 25% di e poblacion. Si no a haci ningun cambio den e situacion di prima, edad o otro factor pa influencia e entrada y gastonan pa paga e pension existente, anto aña 2018 ya nos lo tabata pagando 17,2% di prima di AOV pa por cubri e gastonan di pension tur luna. Na aña 2020 lo mester a paga 18,1%; na 2025 19,9% y na 2030 20,4%… un ruta imposibel.
No mester lubida cu algun aña atras no tabata cuestion di hiba un debate gratuito tocante pension, pero tabata trata di salba e fondo di AOV, cu tabata rascando e ultimo reservanan cu a keda pa e tempo ey. Y e cifranan di e scenario no mucho positivo a wordo presenta pa un ex parlamentario di e mesun partido, un profesional respeta. Pero no ta respet pa su persona a convence esunnan den e debate; tabata e berdad sunu cu e cifranan tabata mustra. Y si bo no por keda aumenta prima, y bo no kier baha e suma mensual, ta un factor a keda pa haci algo cu ne mester aumenta edad di pension.
Ademas, nos mester corda cu den añanan 60 e fondo a cuminsa su bida na 65 aña… Ta politico cu promesa innecesario a bah’e na 62 y na 60, mientras e expectativa di bida a subi considerablemente. Nos tin problema grandi medico den nos poblacion, pero e persona cu nace awe ta biba hopi mas largo cu esun di 50 aña pasa y mester tene cuenta cu ne. E coalicion a yega na un bon solucion di studia un sistema di pension flexibel y esey lo ta e maximo alcansabel. Ora bo contrincante a haci e trabao duro pa bo, tin ora bo mester djis lag’e asina. Tin yen di otro problema urgente pa atende.


text:
For di tempo cu Paseo Herencia a cuminsa opera 10 aña pasa, nan a festeha e fiesta di Halloween y cu orguyo nan por bisa cu esaki ta di 10 aña consecutivo cu e fiesta aki ta wordo celebra. Diasabra ultimo e evento grandioso a tuma lugar y for di
Day: October 30, 2017
Brazil Taekwondo a entrega e prome Kalender 2018 na Lotto pa Deporte
Haunted Mall awe na Palm Beach Plaza
Booth di NV Elmar bon bishita na A-Tech – Studiantenan tabata interesa den tecnologia programming
Aruba Volleyball Association a atende di XXIV Congreso di NORCECA 2017 na Costa Rica
Riba invitacion di Federacion Costarisence di Volleyball y e North, Central America and Caribbean Volleyball Confederation, Aruba Volleyball Association, AVA a atende e di 24 edicion di e congreso di NORCECA 2017 na San Jose, Costa Rica. P’e ocasion aki, Presidente di AVA, sra. Filomena Curiel a atende e congreso representando
Ultimo dia pa participa; Friskies ta regala bo pushi 1 aña gratis di cuminda
Apertura di e di cinco exposicion di arte na KvK lo ta diabierna awor
ATIA preocupa cu proceso di “leggerwaarde” na Departamento di SIAD
Contamento di storia na Museum of Industry diadomingo awor
Den cuadro di Kinderboekenweek, riba diadomingo 5 di november 2017, Museum of Industry ta organisa su ultimo evento di contamento di storia pa muchanan e aña aki. Cu e actividad aki museo ta enfoca ariba e importancia di lesamento. Pa museo brinda e muchanan un mainta inolvidabel, a invita dos autor cu


text:
Lider di MEP, Evelyn Wever-Croes hunto cu coleganan Xiomara Ruiz-Maduro, Glenbert Croes, Dangui Oduber, Chris Romero y Ady Thijsen a reuni cu e directiva nobo di Camara di Comercio di 2017. Durante e reunion a toca varios tema di importancia economico pa nos pais.
“Nos tin reunionnan regular cu Camara di Comercio desde 2009 pa scucha di Camara con nan ta mira e desaroyo economico y kico nan kier mira pa cambia.
Esaki ta e prome reunion cu e directiva nobo cu mi a solicita dia di e recepcion di aña nobo di Camara di Comercio na januari e aña aki.
Camara di Comercio ta un instancia hopi importante den e desaroyo economico di nos pais y nan a presenta hopi planes y idea con pa realmente stimula economia di nos pais.
Pa nos e reunion tabata hopi fructifero y hopi di e ideanan nos lo inclui den nos programa”, di acuerdo cu lider di MEP, Evelyn Wever-Croes.


text:
Diadomingo anochi, den Compleho Deportivo Guillermo P. Trinidad a tuma luga e gran encuentro di bario ora cu e Pumanan di Paradera/Piedra Plat, esta SV Britannia Vitamalt a enfrenta e Naranjadanan di St. Cruz, Estrella.
Semper ora cu e dos equiponan nan aki topa otro e enteres di fanatica ta grandi, pasobra tanto SV Britannia Vitamalt y Estrella ta brinda bon nivel di futbol. SV Britannia ta bin di seis wega hunga di cual cinco gana y un empata, mientras cu Estrella ta bin di shete wega hunga di cual dos wega perdi un gana y cuater empate.
E wega a cuminsa na un nivel halto unda cu ambos banda a cuminsa hunga un futbol ofensivo y cu intencion di busca e goal trempan den wega. SV Britannia trempan ta haya un chens pa bay riba den marcacion ora cu Bruno Concaicao ta lop e bala over di e keeper di Estrella, pero e keeper ta logra mishi cu e bala y evita e goal trempan.
Despues di e hugada aki tabata Jeanpierre Fingal cu tambe ta haya dos bon chens den di prome tempo pa manda su team SV Britannia ariba, pero ambos tiro ta wordo para pa e keeper hoben di Estrella y asina tambe halftime ta bay aden.
Den di dos tempo e wega a cuminsa bira un tiki mas fisico y unda cu refree mester a
interverni na varios ocasion. Tabata casi na final di wega cu Theric Ruiz ta logra anota e goal di victoria pa SV Britannia Vitamalt cual a nifica tres punto mas pa SV Britannia Vitamalt.
Cu e resultado di e wega aki e standing ta como lo siguiente SV Britannia Vitamalt 16 punto, Dakota 17, RCA 16, Nacional 15, Riverplate 13, Estrella 7, La Fama 7, Caravel 5, Bubali 5 y na di ultimo luga Jong Aruba cu 1 punto.
E proximo wega di SV Britannia Vitamalt ta contra di La Fama diadomingo 11 di december pa 8’or di anochi.


text:
Diabierna ultimo, cu musica y animacion, Cas di Cultura tabata e sitio pa hobennan y nan mayornan pa un celebracion special. Cu mas cu 3.300 persona certifica, e programa Aruba Certification Program (ACP) a conclui su prome Summer ’S Cool summer camp cu a informa y inspira mas di 35
Day: July 18, 2017
Deportista di MMA droga ta kibra balansa di Sra. Husticia
Minister di Infrastructura Benny Sevinger: “Contratista Mota-Engil ta dispuesto pa pone su ekipo un banda y traha cu companianan local te unda por”
ANSA a demostra derecho di existencia: E aña aki so a inverti caba 5.5 miyon florin e.o. den un sistema nobo di radar
Parlamentario Clarisca Velasquez: Nobatonan den politica mester informa bon prome cu skirbi articulonan cu no ta cuadra cu berdad y no bira mescos nan lider falso cu nan tin cu ta sr. Otmar Oduber
Tore di lift a pega na candela, a causa cu alarma di candela a bay
Tabata den prome oranan di ayera mainta cu personal di Aruba Beach Club a cuminsa inmediatamente cu evuacion di e turistanan, hospedando den dicho timeshare hotel, mientras cu Centro di Alarma a ser notifica. Mester bisa cu Cuerpo di Bombero a sa di mobilisa masha rapido mes, evitando lo peor. Asina
Evelyn Wever-Croes: Parlamentarionan di AVP no sa kico nan mes a aproba?
Ata prueba di e “kwijtschelding” di 60.5 miyon di SVb “No ta mi custumber pa reacciona riba Parlamentarionan di AVP, pasobra mi tarea ta controla Gobierno, pero ora e Parlamentarionan aki cuminsa acusa mi di ta manipula cu informacion, mi tin cu dedica poco tempo na nan”, Evelyn Wever-Croes a reacciona. Sr.
Hospi Bondi Camp a inicia cu logo nobo pa su 25 aniversario – Muchanan hopi entusiasma cu Camp a cuminsa
Inspectie Volksgezondheid Aruba (IVA) cu localidad y number di telefon nobo
Cuminsando dia 18 di juli 2017, Inspectie Volksgezondheid Aruba (IVA) lo tin un localidad nobo. Nos lo ta situa na Schotlandstraat 45 (ex edificio di EQ3) cu ta banda di ‘Sync’ y schuins tegenover di Ling and Sons supermarket. Esaki ta nifica cu Inspectie Geneesmiddelen (IVG) cu tabata situa na Cumana


text:
Aki dies dia mas o menos gobierno lo por bay over na yena algun buraco cu tin rond di e isla cu ta wordo uza manera dumpnan ilegal. Esaki ta dependiendo na e resultado cu bini aden di algun testnan di bulknan di sushi cu ta wordo uza pa dera bao tera den un forma sostenibel.
Ayera mainta gobierno a ricibi un briefing di comisionnan instala pa yega na soluciona e maneho di desperdicio na un manera responsabel riba con e proceso ta para. E proximo 2 siman ta crucial pa loke ta trata e Terms of Reference (TOR) di e destaho publico cu ta wordo prepara pa TNO, caminda cu Price Waterhouse Coopers (PwC) lo ta envolvi den e proceso pa supervisa e proceso aki. Tambe lo bay tin un stakeholders meeting, cu tur esunnan cu ta forma parti di henter e proceso di desperdicio aki na Aruba, aki ta unda cu tur lo haya oportunidad di wordo scucha y poni na altura di e procesonan cu ta andando, segun minister Otmar Oduber (POR) encarga cu Medio Ambiente.
Den e proceso pa determina e caminda cu ta bay wordo cana pa sanea e situacion di desperdicio di sushi aki na Aruba, manera ta conoci tin awor un ‘steering committee’ canando pa esaki. Nan ta canando dos caminda manera nos a trece dilanti; uno ta pa bin cu un plan di con den 90 dia lo bay tuma decision a corto plaso pa e dump di Parkietenbos. Tambe tin un comision canando paralel riba esaki bao encargo di TNO y PwC cu lo ta dirigiendo e proceso aki. “Pa e ta transparente y habri pa tur hende sa cu ta trata aki di un asunto serio y cu ora participa, en berdad esun cu duna miho opcion pa Aruba ta esun cu lo por gana e destaho publico aki. Y naturalmente riba con ta yega na e decision pa cera Parkietenbos pa e solucion y proceso nobo cu lo bay wordo hiba pa loke ta trata sushi akinan na Aruba, segun minister Oduber.
Control
Fin di december 2017 ministerio di Infrastructura y Medio Ambiente a publica un decreto ministerial caminda cu pa prome biaha ta destina un area oficial como un dump. Esey segun minister Oduber ta e derecho y responsabilidad cu minister encarga cu medio ambiente tin den e caso aki. Caminda cu ta manda un mensahe cla pa tur e tiramento di sushi cu ta tuma luga na un forma ilegal, y den e caso aki na e diferente buraconan cu ta wordo crea. Durante añanan a coba santo akinan na Aruba unda ta wak cada biaha sushedad ta wordo tira den nan ilegalmente. Esaki no lo wordo tolera mas segun e mandatario. “E ta limita entradanan di Serlimar. Cu cierto momento henter e proceso aki mester bira uno sostenibel. Unda cu nos sa cu esey ta e stortplaats caminda cu ta genera tambe e financia necesario pa Serlimar.” Pero mas importante ainda cu gobierno ta crea mecanismo di control pa evita daño na salud y medio ambiente akinan na Aruba, e ta bisa.
Serlimar ta keda e compania central
Den cuadro cu e maneho nobo, a destina na Sero Teishi e buraco coba unda a yega na un acuerdo cu entre otro compania Eco Gas. Cu na momentonan aki ta traha den un sistema cu ta haci e sushi mas compacto y hinca esaki den bulk cu tabata wordo dera diferente otro caminda na un forma ilegal. Na Moko por ehempel esaki tabata tumando luga na un forma ilegal segun minister Oduber, pues a yega na un acuerdo cu lo deposita esakinan na Sero Teishi, bao supervision di Serlimar.
“Manera cu nos a bisa na varios ocasion, den e decreto ministerial tambe cu Serlimar ta keda e compania cu lo percura pa maneha y recoge e sushi na Aruba. Segun e proceso di e destaho publico bin dilanti cu lo bira e partner na Aruba pa loke ta trata distribucion di sushi.”
Testnan
E mandatario a trece dilanti ayera cu e forma cu e maneho aki tabata wordo haci, sin control di Salubridad Publico, sin envolvimento di Departamento di Naturalesa y Medio Ambiente na Aruba (DNM), ta e motibo pa kico ta tumando accion pa maneho nobo. “No tabata tin un control pa wak en berdad riba e bulk nan aki cu tabata entrega. Si nan tabata dañino pa curpa di hende, si bao tera e lo drenta despues den awa cu ta wordo uza pa mata. PAHO (Pan American Health Organization) lo bin tambe awo na januari pa por confirma cu e proceso cu nos a scoge aki ta cuadra cu e puntonan cu nan ta pone pa dilanti”, minister Oduber ta bisa.
Unabes cu por confirma cu e bulk nan no ta dañino pa e ser humano ora cu pone nan den tera y e resultadonan lo drenta -segun minister Oduber lo ta den dies dia – e ora ey si cumpli cu tur exigencia lo bay over pa deposita y cera cantidad di buraco cu tin na Aruba. E ora lo ta resolviendo dos problema na mes momento: pues cerando e buraconan rond Aruba cu gobierno a asigna como dumpnan y di otro banda ta alivia te ora yega na solucion na largo plaso, cu no ta sigui pone un presion grandi riba e dump di Parkietenbos.


text:
Myron Adams, Lixjandra Bello, Nykwana Duinkerk, Záhyon Klabér, Jourdé Klabér a sali best fighters na e di 9 Ultimate Taekwondo Cup.
San Nicolas Taekwondo Center y Brazil Taekwondo Stichting a bay cu e premionan di best fighters na e di 9 Ultimate Taekwondo Cup. Grand Master Chaco Cornelio y Master Eric Barry a scoge nan mihor atletanan cu a demonstra den e peleanan cu nan a bringa durante di e campeonato cu a cuminsa for di 10’or y 20 di mainta y a caba banda di 3‘or y 29 di atardi cu un total di 30 poule.
Manera cu e campeonato a caba, Grand Master Chaco Cornelio y Master Eric Barry a reuni cu otro y nan e scoge e siguiente atletanan como e best fightersnan di e di 9 Ultimate Taekwondo Cup;
Den e categoria di infantil masculino nan a scoge Myron Adams di San Nicolas Taekwondo Center.
Den e categoria di infantil femenina nan a scoge Lixjandra Bello di Brazil Taekwondo Stichting.
Den e categoria di cadet nan a scoge Nykwana Duinkerk di San Nicolas Taekwondo Center.
Den e categoria di junior nan a scoge Záhyon Klabér di Brazil Taekwondo Stichting.
Den e categoria di senior nan a scoge Jourdé Klabér di Brazil Taekwondo Stichting.
Justin Webb a wordo escogi como e atleta mas comico.


text:
ORANJESTAD – E actividad economico na Aruba pa e prome lunanan di 2016 no tabata mucho positivo. Esaki e rapport recien publica awe di Banco Central di e ‘Estado di Economia” di Aruba ta raporta. Segun e rapport di e instituto financiero, ‘e actividadnan economico a disminui den e prome nuebe lunanan di 2016. Un caida den ambos ingreso turistico y consumo domestico a contribui na e desaroyo aki’.
CAIDA INGRESO TURISTICO
Ingreso turistico, manera registra den e balansa di pago, a baha cu 0,4 porciento, contrario na un subida di 3,9 porciento den e mesun periodo di 2015. Esaki por ta relata na e cambio den e trend exuberante di e mercado Venezolano cu tabata evidente durante e ultimo cinco añanan.
RETRASO REHABILITACION REFINERIA
A pesar di e proyectonan vigente, manera e expansion di Dr. Horacio E. Oduber hospital y e ‘Green Corridor’, inversionnan no a realmente logra impulsa actividadnan economico manera anticipa debi na e retraso den e trabounan di rehabilitacion na e refineria.
CAIDA ENTRADA BBO
Indicadornan di consumo te cu e di tres trimester tambe a mustra un variedad di señalnan, pero en general consumo a sigui mengua. Notabel ta cu entradanan for di BBO a registra un caida durante e prome nuebe lunanan, y credito na consumidor a sigui baha.
TASA DI CAMBIO REAL A BAHA FUERTEMENTE
Como resultado di un caida den e prijsnan di energia y e desaroyo den prijsnan modera di cuminda, e inflacion a baha durante e prome tres trimester di 2016. E tasa di cambio real di Aruba compara cu Merca a baha fuertemente cu 1,8 punto di porcentahe den e tercer trimester di 2016, compara cu e di cuater trimester di 2015, mehorando asina Aruba su posicion competitivo contra esun di Merca.
HOUSTON/ORANJESTAD – CITGO Petroleum no ta muda su headquarter pa Aruba mas. Nan a informa awe cu nan ta tene nan headquarter na Houston mes, cabando cu e speculacion di e posibel mudanza. Asina e portal Houston Chronicle ta raporta. Desde e detencion di 6 di su ehecutivonan riba cargo di corupcion na November aña pasa, su futuro ta na duda. E ehecutivonan (5 tin ciudadania mericano tambe) ta deteni ainda na Venezuela. Sinembargo mester añadi cu e fuente no ta uno oficial di gobierno, pues no por a confirma si realmente esaki ta e caso.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).


text:
WILLEMSTAD - Ta for di cartanan cu e Director di SBTNO, mr. Donald de Palm a scirbi riba e caso di e Director di SSC, señora de Freitas, kende a haña retiro serca Minister di Enseñansa, cu a bin sali na cla cu e proceso no a bay manera debe
Day: October 24, 2017
Minister di Hustisia a busca aporte di yiu di Còrsou riba tereno policial
WILLEMSTAD - E biahe cu Minister Quirindongo a haci na China y Europa a tuma lugar no tabata dedicá n’e conferencia di Interpol y bishita na Inspur so. Na Hulanda miéntras cu e delegacion tabata di tránsito, Minister Girigorie a haci un bishita na Minister Plenipotenciario señor Anthony Begina caminda a
Bishita na compania Chines Inspur cu a instalá cámeranan na Corsou
Relato di bishita di Minister di Husticia Girigorie na China
Economia di Còrsou a cay cu casi un porciento
WILLEMSTAD – Banco Central di Còrsou y Sint Maarten a caba di confirmá cientificamente loke hopi hende riba caya tabata sa y sinti henter aña caba: Economia di Corsou contrario n’e pronóstico falso di politiconan, a cay cu casi 1% den e promé tres lunanan di e aña aki! Y te
Caso Drum lo keda trata te otro aña
WILLEMSTAD - Ayera Hof (3 Huez den Corte di Apelacion) a trata na Còrsou pro-forma e caso conoci como caso DRUM. Ta trata di un caso di Bonaire, unda un atraco armá di 2016 a tuma lugar, na unda Polis Ferry Bakx a perde su bida. E caso ayera tabata pa
Trahadornan stranhero a haña informacion durante Dia Contra Traficacion di Hende
KRALENDIJK - Dia 18 di òctober KPCN, OLB y Inspeccion di Trabao a duna informacion na stranheronan cu ta traha na Hulanda Caribense. E suministro di informacion akí a tuma lugar den cuadro di combatimento di traficacion di hende y explotacion laboral. Agentenan Policial y Inspectornan di OLB y Inspeccion di
Segun Presidente di Parlamento, Mervin Wyatt-Ras – E asunto di Hospital a ser discuti den Parlamento
Parlamento den reunion di Comision Central diabierna ultimo, dia 20 di october, a trata un carta cu Minister di Salud, dr. Alex Schwengle a manda pa Parlamento. Den e carta e Minister ta pone Parlamento na altura di desaroyonan rond di construccion y renobacion di Hospital, y cu lo hisa e huur
Invitacion pa mainta di informacion, koffiemorgen y mercado di purga na Orthopedagogisch Centrum
Recientemente na luna di augustus Minister di Husticia mr. drs. Arthur Dowers a efectua e apertura oficial di e edificionan di Orthopedagogisch Centrum (OC) situa na Pampunastraat 16, Dakota. E edificionan ta brinda acogida temporal na hobennan entre 12 y 18 aña, kendenan dor di circumstancianan manera negligencia, abuso emocional, fysico
Arts Infusion lo tin un open dag
Den cuadro cu celebracion di Luna di Enseñansa Diadomingo, 22 di october, Fundacion Muchila Creativo a organisa un open dag ‘Arts Infusion’, na Cumana 71 (Oduber Golden Palace) cu ta su dependance nobo. E evento aki a keda organisa den conexion cu e luna di enseñansa. Tambe el a duna e comunidad di Aruba


text:
BRASILIA.-- E kiper Jackson Follman, un di e seis sobrebibientenan di e aksidente di avion na Colombia, ku tabata transportá e klup brasileño di futbòl Chapecoense, a ser someté na otro operashon, e biaha aki na su ènkel robes, segun fuentenan médiko a informá.
Hospital Unimed di Chapecó, den e estado di Santa Catarina, a indiká ku e deportista a ser someté na un artrodesis pa kita doló i evitá un posibel amputashon di su pia drechi.
Sin indikashon ki dia e lo sali, e hospital a komuniká promé ku e operashon, ku e kiper a pasa e último 72 ora bon, sin okurensia klíniko i ta sigui risibí un antibioticotrapia den ader, sin kambio di su estado físiko.
Follman a sobrebibí e tragedia aéreo na Colombia ku a laga 71 morto dia 28 di novèmber pasá entre e 77 okupante di e avion di e empresa Lamia ku tabata transportá e ekipo Chapecoense pa Medellin, kaminda e lo a disputá e partido di ida di e final di Kopa Suramerikano kontra Atlético Nacional di Colombia.
Na Colombia, a kiper a pasa den vários operashon i a amputá parti di su pia drechi.
Dia 13 di desèmber, riba e mesun dia ku el a regresá for di Colombia, Follman a superá un operashon ku éksito pa koregí e fraktura na su di dos wesu di lomba na kual el a ser someté den e hospital Albert Einstein di Sao Paulo.


text:
Kralendijk - Djaweps den oranan di atardi fundashon parke Tului a firma un akuerdo di maneho pa e parke, tabata gezaghebber sr. Edison Rijna i Lientje Domacasse presidente di e fundashon den presensia di diputado Statie i Den Heyer i miembronan di e fundashon a firma e akuerdo.
Entidat Públiko di Boneiru ku muestra di respet
Kralendijk – Den wikènt a risibí e tristu notisia ku kasá di Gezaghebber Edison Rijna, sra. Freeke Rijna-Kunst a fayesé na Hulanda.
Gezaghebber Rijna Ta Risibi Buki Lanta Sin Tata.
Kralendijk – Na lansamentu di e buki titulá ‘Lanta sin tata’ skirbí pa Denise de Jongh, eskritor, den kolaborashon ku neurosikólogo drs. Stephen Ebecilio, esaki a keda ofresé tambe na nos promé mandatario, gezaghebber sr. Edison Rijna.
Diputado den Heyer na bolsa di Emigrashon
Kralendijk/Houten – Diputado Nina den Heyer a probechá di su biahe di trabou na Hulanda pa riba djadumingu bishitá e partisipantenan Boneriano na e Bolsa di Emigrashon anual na Houten.
Inisio di renobashon di e partinan di konstrukshon D i G di Kolegio San Luis Bertran na Rincon.
Kralendijk - Resientemente sr. Bonnet di Ministerio di Asuntunan Interno i Relashonnan den Reino i diputado enkargá ku enseñansa sra. Nina den Heyer na nòmber di Entidat Públiko Boneiru, a realisá inisio di e trabounan di renobashon di e partinan di konstrukshon D i G di e skol básiko Kolegio San Luis Bertran.
Job Program Bonaire Ta Yuda Den Kapatisashon Di Mas Hóben.
Kralendijk - Resientemente tabatin entrega di sertifikado na hotèl Buddy Dive kaminda un grupo di 11 kursista ku a terminá e kurso di las pipa 6G, a risibí nan sertifikado for di man di Diputado sra. Nina den Heyer.
Kuminsá e aña aki bon i yuda nos mondi.
Kralendijk – Yuda na momentu di planta un mondi ta un bon manera pa kuminsá e aña nobo aki. Riba djasabra 21 di yanüari Echo ta organisá e último dia di planta palu pa e temporada di awaseru aki. No solamente bo ta yuda nos mondi, pero bo mes ta den kontakto intensivo ku naturalesa atrobe. Partisipá bo tambe!
Henter Boneiru ta pone su mes pa e debate publiko
Kralendijk - E preparashonnan i organisashon di e debate públiko dia 9 di febrüari na Plasa Chiku Goeloe pa 6’or di atardi, ta den ful swing. E gremio empresarial, profeshonalnan, mayornan i hubentut, realmente henter Boneiru, ta pone su mes pa un mihó futuro pa nos muchanan.
Clark Abraham i Michael Pieters a interkambiá en ekstenso ku miembronan di Tweede Kamer riba situashon reinante na Bonaire
Kralendijk - Den kuadro di bishita di miembronan di komishon fiho di 2e i 1ste kamer di Hulanda..... Den e fin di siman ku a pasa eks-diputado Clark Abraham i miembro di Konseho Insular Michael Pieters, ámbos di Partido Demokrat, a tene varios enkuentro i a interkambiá di pensamentu en ekstenso ku miembronan di Tweedekamer ku tabata di bishita riba nos Isla.
Gobièrnu trahando riba kaya Korona.
Kralendijk – Direktorado di Planifikashon i desaroyo di Entidat Públiko ta informá ku kaya Korona lo ta parsialmente será djasabra awor 4 di febrüari. Esaki ta en konekshon ku trabounan ku tin hasi riba e kaya aki. Lo e ta será na altura di kaya Tintorero te ku Kaya Maria/Kaya Haldu.
Fundashon KLAVE ku apertura pa temporada di karnaval
Kralendijk - Fundashon KLAVE djasabra awor 7 di yanüari lo bai organisá apertura di karnaval ku lo ta otro for di tur otro. Nos apertura lo kuminsá pa 7or di anochi ku un sekshon di informashon kaminda lo bai splika na tur interesado I na Pueblo kompletu, tokante e derecho di prekario I tambe asuntu di pèrmit durante temporada di karnaval 2017.


text:
Ayera mainta, tur wowo tabata riba Corte di Husticia pa sa con Huez lo duna su veredicto den e caso cu un grupo di trahador di InselAir Aruba a cuminsa contra di nan dunador di trabao, pa falta di cumplimento di nan obligacionnan financiero.
Huez a dicidi pa scoge pa interes general y como tal Corte a rechasa peticion di e trahadornan.
Abogado di e trahadornan tabata mr. David Kock y pa InselAir Aruba, mr. Arlene Ellis.
Corte a mustra si, cu e e caso di e trahadornan ta uno solido y fuerte. Pero pa interes general mester desvia y tuma parti pa InselAir awor, segun Huez den su veredicto.
Lo keda vigila e situacion di awor pa januari pa wak si e situacion ta cambia, mandando un mensahe p’e trahadornan cu si InselAir sigui kita placa y keda sin cumpli, cu Corte lo sostene e trahadornan den nan demanda y cu InselAir lo tin cu carga cu e consecuencianan.
Ayera mainta Huez a mustra riba e hecho cu Departamento di Impuesto no a haci ‘fastioso’ pa cobra belasting atrasa, no ta kita e responsabilidad y obligacion di InselAir Aruba pa cumpli cu su responsabilidad.
Pa loke t’e parti di pensioen, e problema di ken a acepta of no acepta pago, no ta relevante p’e relacion entre e trahadornan y InselAir.
De facto e responsabilidad di esaki ta cay pa InselAir over di e discrepancia aki. Tur e puntonan aki sinembargo no a nifica si cu, segun Huez, mester bay di acuerdo cu e peticion di e trahadornan, maske nan por tin tur razon. A demostra cu e compania tin problema financiero. Con nan a yega n’e problema aki, tampoco ta relevante p’e caso sumario aki.
Loke, segun Huez, si ta relevante ta cu tin suficiente interes p’e trahadonan pa tin pago inmediado di e sumanan menciona, compara cu e interes cu InselAir tin den e caso aki y e consecuencia pa cu esaki.
No obstante cu e caso di e trahadornan ta uno hopi solido, Huez a bisa di mester desvia y duna InselAir rason den e caso aki.
Y si bay di acuerdo cu demanda di e trahador di impone un boet di maximo 10 miyon florin ta solamente hinca e compania den mas problema financiero ainda. Y tur hende sa kico lo t’e consecuencia. Consecuentemente e propio trahador lo keda perhudica, si InselAir Aruba mester sera su portanan.
E consecuencia lo ta mas grandi ainda, pasobra t’e transporte aereo entre e islanan lo keda seriamente afecta.
Pesey interes general y bienestar general tin mas peso awor, segun Huez, pero a bisa tambe cu dependiendo e desaroyo den december y januari su decision den un caso n’e momento ey lo por ta otro.


text:
Paul McCartney
Sir James Paul McCartney, MBE (18 di junie 1942 – 1966) tabata un musikó, kantanté i komponista ingles. Formalmente di e banda The Beatles (1960–1970) i Wings (1971–1981), McCartney ta un di e sikibido di kantika ku mas sukses den historia di musiko popular, segun Guinness World Records.
McCartney a haña fama internashonal komo miembro di The Beatles, huntu ku John Lennon, George Harrison, anto Ringo Starr. McCartney i Lennon a forma un di e partnershipnan mas famoso di munsu anto a skibi un di e kantikanan mas konosi den historia di Rock. Despues di a bai for di The Beatles, McCartney a lansá un kariero solo anto a forma e banda Wings ku su prome kasá, Linda McCartney (neé Eastman), anto kantante Denny Laine. McCartney ta lista den e buki di guiness komo "e musiko i komponista ku mas sukses den historia di mundu popular. , with 60 disko sertifika "Gold" anto bendida di 100 míon single na Inglaterra.


text:
LONDON, Inglatera – E mercado mundial di petroleo ta reekilibrio y e ritmo di ahuste di e oferta y e demanda ta acelerando incluso si e inventarionan ainda no ta refleha e impacto di e recortenan di produccion di OPEP, e Agencia Internacional di Energia, a bisa diamars.
Den su reporte mensual, AIE a mantene sin cambio su pronostico di crecemento di e demanda mundial pa 2017 den 1,3 miyon di bari diario (bpd), debi na e desaceleracion den consumidornan manera Merca, Alemania y Turkia.
E inventarionan comercial a cay pa e di dos luna consecutivo na Maart, den 32,9 miyon di bari na 3.025 miyon di bari.
Pero pa e prome trimester den su conhunto, e inventario di e paisnan industrialisa a aumenta den 24,1 miyon di bari y AIE a bisa cu e datonan preliminar ta sugeri cu e inventarionan a bolbe crece na April.
“A tarda cierto tempo caminda cu e inventarionan ta refleha un menor oferta debi na e volumennan produci prome cu nan a drenta na vigor e recortenan na e produccion di OPEP y 11 pais pafo di e grupo ta sigui ta absorbi pa e mercado,” AIE a bisa.
Den e prome trimester di 2017, “por ta nos no a mira un regreso resonante na e deficitnan, pero e reporte aki ta confirma nos mensahe reciente cu e reekilibrio ta esencialmente aki y al menos a corto plazo, e ta acelerando,” el a agrega.
E oferta mundial di crudo a cay na 140 mil bpd na April na 96,17 miyon di bpd, liderando pa e disminucion den paisnan pafo di e Organisacion di Paisnan Exportqador di Petroleo manera Canada.
Pero cu fuerte incrementonan den e produccion na Merca, Brasil y Kazajstan, AIE a a bisa cu e bombeo di crudo pafo di OPEP lo crece den 600 mil bpd e aña aki.
Fuente: http://lta.reuters.com
Reekilibrio di e mercado petrolero global ta acelera
LONDON, Inglatera – E mercado mundial di petroleo ta reekilibrio y e ritmo di ahuste di e oferta y e demanda ta acelerando incluso si e inventarionan ainda no ta refleha e impacto di e recortenan di produccion di OPEP, e Agencia Internacional di Energia, a bisa diamars.


text:
Elia Isenia riba e periodo despues di abolishon di sklabisa hende di desendensia Afrikano na Korsou: “Nan a bati bel pa libertat pero tabata un libertat wisiwasa. Un libertat ku no tabata un libertat di berdat. Paso tabatatin tur kos ku tabata sosode den temporada di sklabitut den 17 piku’nei, tur kos a keda sosode despues di 1863.”
Month: June 2016
Dutch Enslavement of Black People Was and Still Is Profitable
The widow of Abraham de Veer received reparations money for the loss of economic-financial gain when slavery was abolished in 1863. The De Veer family build their white wealth throughout the centuries from various positions of power in Curacao:
-slave owners
– governor
– member of the colonial council
– merchant
– shipping and trading commerce
– Metacorp port services
– real estate
– board member Maduro & Curiels Bank
– owner hotel Renaissance
– owner of The Movies & The Cinemas
A classic example of how black financial genocide gets down to this day in 2016
Tur Mucha Ta Sabi!
Resultadonan di pruebanan di EFO inspira pa Apartheid edukashonal: 61% ta bai Vsbo i 21 % ta risibi e privilegio di drenta den e koriente di Havo-Vwo. Joceline Clemencia a bisa “Tur Mucha Ta Sabi!”. Kada yu di hende tin un nivel haltu di inteligensia, ta boso skolnan ta den e profeshon di buska un hodementu ku futuro di yunan pretu lagando sierto mucha pasa kai den e trektu di terorismo di ensenansa. Bosnan a krea un sistema ku nunka den bo bida mas ku 25% por pasa bai pa ensenansa pre-universitario. Bosnan ta laga hende kome pan ku diabel a mansa.
100 Logro di Kapitalismo Krioyo – EFO
Niun diskushon. Niun solushon ofrese despues di dekadanan di e Apartheid pega den institutonan ku nos ta yama ensenansa i e hendenan ku ta domina e strategia pa tene skolnan di fundeshi pober pa asina tene yunan pretu pober ku e kalidat abou den nan klas pa pasa un prueba di EFO kompara ku skolnan ku ‘plaka’ ku si lo mira un futuro mas briante ku ayudo di nan skol i forsanan di kapital. E regla di oro di opreshon na Korsou i Karibe ta ku e yu pober pretu tin ku keda pober pe riku por keda blancha riku. Pa semper. Niki..
#CSAHAITI2016: Ayiti Don’t Love Hillary
#CSAHAITI2016: Ayiti Don’t Love Hillary Clinton
Helmin Hymns – Korsou Karago Mixtape
A: 1. Wespin Warrior Times
2. Unmasking the Unjust
3. White Creole Supremacy Suckas
4. Curacao Elite Cowardice
B: 1. Black Sovereignty
2. 72 million Kumbu Karma
3. Plantation Politics
4. Community Banks
Amado Römer 30:69
For di skrituranan di liberashon Amado Romer kapitulo 30 versikulo 69: Si bo abuza di trahadonan, ninganan derechi, un salario hustu bo por spera un rebelion laboral pretu.


text:
Tur aña riba e fecha 23 di juni, e Movimento Olimpico rond mundo ta celebra Dia Olimpico. Tabata dia 23 di juni, aña 1894, cu na Universidad di Sorbonne, Paris, Francia, un grupo di persona, encabesa p’e filosofo, historiador y gran idealista, Baron Pierre de Coubertin a dicidi di re-activa e
Day: June 22, 2017
Campeonato Arubano di Seniors den landamento sincronisa ta diadomingo awor
Diadomingo awor deporte di landamento sincronisa lo tin nan competencia na Piscina Olimpico Roly Bisslik na Savaneta. Lo bay tin e "CCCAN Swimkick off" y e Campeonato Arubano di Seniors. E competencia den Seniors nos lo haya tur nos mihor atletanan di landamento sincronisa competi den e categorianan di solo, duet
Mireille Sint Jago di MEP: Cambio ta cuminsa cu un pensamento diferente
Minister Ing. Mike de Meza en conexion cu celebracion di 85 aña, WEB Aruba N.V. ta un compania nacional ehempel pa tur otro
Dangui Oduber (MEP): Fraccion di AVP a tranca cambionan di ley electoral intencionalmente!
Minister di Enseñansa y Famia, Michelle Hooyboer-Winklaar: Acuerdo firma cu Carleton University ta uno positivo
Recientemente Minister di Enseñansa a firma un acuerdo cu Carleton University di Canada. E acuerdo aki agrega un scol mas n’e lista di acuerdo cu Aruba tin formalisa cu institutonan di enseñansa superior na Merca y Canada. Minister di Enseñansa y Famia, Michelle Hooyboer-Winklaar ta contento cu nan por a finalisa
Pa mehora servicio di dokter di cas; Awor cada uno lo tin asistente pa haci triage pa sa gravedad di un paciente
Construccion di verkeersplateau na altura di Kas Paloma
Bishita Open House diasabra awor: Cera conoci cu e sistema mas economico pa construi un cas
Modular Green House Aruba y Jara Constructor ta organisa un Open House, diasabra awor dia 24 di juni 2017 di 9’or di mainta pa 12’or di merdia na Jara Constructor na Sta. Marta 1. Bin wak e cas y oficina Prefab Modular System y ricibi informacion con pa construi un cas
Stichting Family First ta organisa Caminata Family Fun Walk
Den cuadro di nos vision, “Famianan sano pa un Aruba prospero”, Stichting Family First ta organisa un caminata den naturalesa. Nos mision ta pa alcansa publico en general y ofrece sosten, informacion y servicionnan cu lo stimula y dirigi nan rib’e caminda pa ta famianan y ciudadanonan, fuerte, sano y


text:
Brazil Taekwondo Stichting su team ta cla pa e di 9...
Brazil Taekwondo Stichting su team di Train Hard Fight Smart ta cla pa diasabra awor pa e di 9 Aruba Caribbean Cargo/Arumia Logistics Taekwondo...
Estrella Campeon Copa Don Elias Mansur 2016
Diadomingo anochi den un Centro Deportivo Guillermo Prospero Trinidad bon bishita, Estrella y Riverplate ta empata na dos, despues cu Estrella a pica dilanti...
Brazil Taekwondo Stichting a lansa su calender di aña 2017
Diahuebs anochi a tuma lugar na Centro di Bario Brazil e lansamento di e calender di aña 2017 di Brazil Taekwondo Stichting den presencia...
Shamira Clara lo participa den e 21k Half Marathon na Oslo,...
Dia 7 September proximo lo biaha pa Oslo, Noruega e atleta Shamira Clara, kende lo participa den e 21k Half Marathon na e capital...
Arumia Logistics ta cla pa e di 9 Aruba Caribbean Cargo/Arumia...
Siman pasa Alberto Klabér di Brazil Taekwondo Stichting a ricibi e contribucion for di Migna Ras di Arumia Logistics pa e di 9 Aruba...
Brazil Taekwondo Stichting ta felicita su atletanan cu a destaca na...
Den fin di siman a tuma lugar e di 9 Costa Rica Open G1 y 4 atleta di Brazil Taekwondo Stichting a representa nan...
Federacion di tennis di mesa a tene nan competencia di ranking...
Cada luna Aruba Table Tennis Association (ATTA) ta tene su competencia di ranking den tur categoria. Despues di un temporada di vacacion ecscolar a...
OCA cu entregamento di certificado na amazona y jinetenan di seleccion...
Algun dia pasa a tuma luga un evento organisa pa Organisacion Caballista Arubano (OCA) cu e meta pa celebra y felicita tur su amazona...
Ultimo wega FEDEVETA 40+ pa logra drenta Play-off
Diasabra awor na veld di Bubali y Dakota lo hunga ultimo weganan pa dicidi ken ta bay den e play-off. Na Dakota lo start...
Ibisa ta cla pa e Turibana Loop dia 11 di September
Tur cos ta cla pa e gran evento di e 37 biaha di e Turibana Loop. Edgar Erasmus di IBISA, ta splica mas di...
Scolnan a ricibi Calendario di competencia di Deporte pa aña escolar...
Instituto Biba Saludabel y Activo, IBiSA a prepara e calendario di competencia di Deporte pa e aña escolar nobo cu a caba di cuminsa....
Aruba Wielerbond a organisa e careda di “From Road to Dust...
Diadomingo ultimo Aruba Wielerbond a organisa e careda “From Road to Dust 2016”, esaki den conexion cu e cambio di temporada un a bay...
Sportszone Aruba: Xander Bogaerts cu su di 500 hit
BOSTON, Massachusetts – Xander Bogaerts ta liña un doblete contra e ekipo di Tampa Bay Rays su pitcher Jake Odorizzi pa asina bati su...
Exitoso tabata ta e torneo internacional di badminton na Aruba
Durante dies dia largo Aruba a host e torneo internacional den e deporte di badminton, cu a conta cu participacion di atletanan for di...
Lotto ta felicita e tenistanan Sebastian Ruiz y Abhay Daswani cu...
Aruba ta logra clasifica pa e gran final di tennis cu lo tuma lugar den luna di November na Mexico despues di a obtene...
Aruba Taekwondo Bond ta felicita su atleta cu a participa na...
Den fin di siman a tuma lugar e di 9 Costa Rica Open cu tabata un evento di rango G1 y tabata tin 5...
Macuarima Indians y Balashi Premuim ta bay todo por todo contra...
Campeonato HEINEKEN fast pitch di Aruba Softball Bond a continua riba veld di Flatstone. Den categoria AA e dos ekiponan cu ta bringando pa...
Lila de Cuba a contribui cu e di 9 Aruba Caribbean...
Sra. Lila de Cuba ta un Arubiano di bon curason cu tin su compania di carga na Miami, Florida y ta sostene Brazil Taekwondo...
Scol di Natacion Ban Progresa cu Les di landamento diasabra awo
Scol di Natacion Ban Progresa ta participa na tur su alumno y nan mayornan y tambe na tur interesado (hoben y adulto) cu diasabra...
La Fama y Estrella lo topa otro den un bataya di...
Diabierna anochi den CDGPT na Dakota a ranca sali otro grandioso Copa Don Elias Mansur. Despues di un bon wega unda Dakota y Estrella...


text:
Durante un enkuentro bon bishitá riba e asina yamá ‘Vakdag’ di e bolsa di fakansi, Bonaire Toeristenbureau a otorgá e premionan anual. E revista luhoso Harper’s Bazaar a gana e premio di mas importante, e Premio pa Promoshon di Boneiru. Komo gradisimentu pa e presioso reportahenan den 2017 i e videonan úniko, Roos Miedema a risibí e ‘Flamingo di Oro’ korespondiente for di mannan di Mariël Reuvers i Roger Davids. E Webu di Oro, e preis di estímulo, a bai pa Duikersgids. Nan a lansa un konsepto inovativo di kua Boneiru, isla di buseo di pura sepa, ta spera hopi den 2018.
Henter aña 2017 atenshon den Harper’s Bazaar
Bonaire Toeristenbureau i e plataforma multimedial luhoso Harper’s Bazaar a lanta un kooperashon integral den 2017. E ekipo kompleto di e revista luhoso akí a bishitá e isla. Bonaire tabata e dekòr pa kolekshonnan nobo, bunita reportahenan di biahe i esei naturalmente a produsí bunita pòtrètnan. No solamente den e revista, pero tambe riba medionan sosial i e-mailnan i naturalmente riba YouTube. Henter aña Boneiru tabata ful den spòtlait.
Duikersgids ta risibí “Webo Ros”
Pa añanan kaba ta konsiderá Duikersgids komo e manual pa sambuyadónan. Meskos ku Boneiru pa añanan ta ser konsiderá komo e isla di buseo. Ku mas di 50 sitio pa sambuyá for di kosta, tiendanan di buseo bon ekipá i ‘drive thru fill stations’ real, Boneiru ta mundialmente konosé pa su ‘diving freedom’. Hustamente riba esei Errol Vos di Duikersgids ta sigui ku su inovashonnan. Un diario di aktividat útil, online pa kada sambuyadó ta fortifiká e ‘komunidat di buseo’ i e laso ku destinashonnan di buseo manera Boneiru. Den kurso di 2018 ta spera e promé resultadonan di nan app di buseo nobo. Teksto serka e pòtrèt: e orguyoso ganadónan Roos Miedema (Harper’s Bazaar, Flamingo di Oro) i Errol Vos (Duikersgids, Webo Ros) den kompania di Mariël Reuvers i Roger Davids (Bonaire Toeristenbureau, TCB).


text:
APENDIX
E Cena di Señor—Un Conmemoracion Cu Ta Honra Dios
CRISTIANNAN a haya e mandamento pa conmemora e morto di Cristo. E Memorial aki ta ser yama tambe “e Cena di Señor.” (1 Corintionan 11:20) Kico ta hacie asina importante? Ki tempo y con mester conmemor’e?
Hesucristo a institui e conmemoracion aki riba e anochi di e Pasco Hudiu na aña 33 di nos era. E Hudiunan tawata celebra e Pasco un biaha pa aña so, riba e di 14 dia di e luna Hudiu nisan. Pa calcula e fecha, nan evidentemente tawata warda pa e dia den lente (yama equinox) ora cu tin aproximadamente 12 ora di lus di dia y 12 ora di scuridad. E prome luna nobo cu nan por a mira mas serca di e dia aki a marca principio di e luna di nisan. Pasco tawata despues di 14 dia, y a cuminsa despues cu solo baha.
Hesus a celebra e Pasco hunto cu su apostelnan, caba el a manda Hudas Iscariot bai, pa despues e institui e Cena di Señor. E cena aki a remplasa e Pasco Hudiu y pesei mester conmemor’e un biaha pa aña so.
E Evangelio di Mateo ta informa: “Hesus a cohe pan, y despues di a bendicion’e, el a kibr’e y a duna su disipelnan y a bisa: ‘Tuma, come; esaki ta mi curpa.’ Y despues cu el a cohe un copa y a duna gradicimento, el a duna nan esei, bisando: ‘Boso tur bebe for di dje; pasobra esaki ta mi sanger di e aliansa, cu ta wordo drama pa hopi pa pordon di pica.’”—Mateo 26:26-28.
Tin hende ta kere cu Hesus a comberti e pan den su carni literal y e biña den su sanger. Sinembargo, Hesus su curpa carnal tawata intacto ainda ora cu el a ofrece e pan aki. Acaso Hesus su apostelnan di berdad a come su carni literal y bebe su sanger? No, pasobra esei lo tawata canibalismo y un violacion di e lei di Dios. (Genesis 9:3, 4; Levitico 17:10) Segun Lucas 22:20, Hesus a bisa: “E copa aki, cu a wordo drama pa boso, ta e aliansa nobo den mi sanger.” E copa literalmente a bira “e aliansa nobo”? Esei lo ta imposibel, pasobra un aliansa ta un acuerdo, no un obheto material.
Pues, tanto e pan como e biña ta simplemente simbolo. E pan ta simbolisa Cristo su curpa perfecto. Hesus a uza pan cu a sobra di e cena di Pasco. E pan ei tawata traha sin zuurdeeg of yeast. (Exodo 12:8) Bijbel ta uza zuurdeeg hopi biaha como un simbolo di pica of corupcion. Pesei e pan ta representa e curpa perfecto cu Hesus a sacrifica. E tawata sin pica.—Mateo 16:11, 12; 1 Corintionan 5:6, 7; 1 Pedro 2:22; 1 Huan 2:1, 2.
E biña cora ta representa Hesus su sanger. E sanger ei ta haci e aliansa nobo valido. Hesus a bisa cu su sanger lo ser drama pa “pordon di pica.” Di e manera ei hende por bira limpi den bista di Dios y por drenta den e aliansa nobo cu Yehova. (Hebreonan 9:14; 10:16, 17) E aliansa aki of contract, ta haci posibel pa 144.000 cristian fiel bai shelo. Den shelo nan lo sirbi como rei y sacerdote pa e bendicion di henter humanidad.—Genesis 22:18; Yeremias 31:31-33; 1 Pedro 2:9; Revelacion 5:9, 10; 14:1-3.
Ken lo mester come di e simbolonan of emblemanan aki di e Conmemoracion? Logicamente ta solamente esnan den e aliansa nobo—esta, esnan cu tin e speransa di bai shelo—mester come di e pan y bebe di e biña. Dios su spirito santo ta combence e personanan ei cu nan a ser scohi pa bira rei celestial. (Romanonan 8:16) Nan ta tambe den e aliansa cu Hesus a sera cu nan pa haya e Reino.—Lucas 22:29.
Kico di e hendenan cu tin e speransa di biba pa semper den Paradijs riba tera? Nan ta obedece Hesus su mandamento y ta asisti na e Cena di Señor, pero nan ta bin como observado respetuoso, no como participante di e cena. Un biaha pa aña, despues cu solo baha riba 14 di nisan, Testigonan di Yehova ta conmemora e Cena di Señor. Aunke ta apenas algun mil hende rond mundo ta declara di tin e speransa celestial, e conmemoracion aki ta precioso pa tur cristian. E ta un ocasion cu tur cristian por reflexiona riba e amor sublime di Yehova Dios y Hesucristo.—Huan 3:16.


text:
The ‘Royal Roots Family of Morgan Heritage” ta programa pa ta na Aruba como un di e atraccionan principal pa Flip Flop Festival dia 1 di april proximo.
E banda ta un di e bandanan mas popular den e mundo di reggae. Ta trata di un famia grandi y uni cu ta biaha rond di mundo pa deleita publiconan di miles cu nan musica di reggae.
Na Aruba sigur tin hopi fanatico di e musica di reggae, pero tambe specificamente e banda. For di cancionan manera ‘How Come’, ‘Down by the River’, ‘Don’t haffi dread’ y otronan Aruba por spera un concierto cu hopi calidad musical riba e beach di Bushiri Arena.
Recientemente e banda a gana un premio hopi importante den e industria di musica. Ta trata aki di e premio di ‘Best Reggae Album’ pa nan album ‘Strictly Roots’.
Esaki sigur ainda ta mas confirmacion cu e musiconan aki ta riba un nivel hopi halto.
E banda legendario aki a wordo forma na aña 1994 pa yiunan di e conocido artista Denroy Morgan, ta trata aki di Peter “Peetah” Morgan, Una Morgan, Roy “Gramps” Morgan, Nakhamyah “Lukes” Morgan, y Memmalatel “Mr. Mojo” Morgan.
Durante nan trayectoria nan a yega di graba cu e.o. Capleton, Junior Kelly, Luciano, Gentleman y Beres Hammond.
Hunto cu Morgan Heritage lo ta Konshens, Rick Ross, Shermanology y hopi mas. Ainda por cumpra ticket general y standing VIP ya cu mesanan VIP ta bendi. Por cumpra ticket na Chill Logo Store situa den Renaissance Market Place dilanti Seaport Cinemas,Citgo Palm Beach, Citgo Boulevard, Citgo Santa Cruz y Citgo Essoville..


text:
Rond mundo dia 7 di april ta celebra Dia Mundial di Salud. Na Aruba Plataforma Promocion di Salud, den cual tin representacion di Departamento di Salud Publico, IMSAN, WGK, IBiSA, hospital, SVB, AZV y un dokter di cas, tambe ta pone atencion riba e dia aki. E dia aki ta brinda
Day: April 6, 2017
POR kier goberna den tempo di crisis
Minister Hooyboer-Winklaar: Pa prome biaha ta conduci “Colegio toets” nacionalisa pa admision pa HAVO/VWO
Minister di Husticia, mr. drs. Arthur Dowers: Aruba preparando pa competi den competencia deportivo di Reino
Presidente di FIFA lo yega Aruba pa un bishita oficial
Douane ta sigui promociona su hendenan
Departamento di Aduana un bes mas por anuncia cu e siguiente empleadonan a crece den nan funcion y rango. Sra. Antonia Werleman-Curie a ricibi e rango di Hoofd Verficateur I&A. Sra. Antonia Werleman-Curie ta actualmente encarga cu e departamento di Douane Tecniek. E departamento aki ta encarga cu tur e tecnicalidadnan cu
Abogado liber y consehero di Minister, Ron Martis: Hobennan lo ricibi guia social prome cu encuentro di Reino
Derrick Geerman y Mark Mackay a cumpli 10 aña di servicio na Post Aruba N.V.
Michella Steenvoorde Lacle (POR): Con pa stimula muchanan lesa mas buki (Parti 8)
Kico ta aumenta e probabilidad cu un mucha ta experiencia lectura como algo positivo? Esaki ta depende di varios factor. Stichting Lezen (https://www.lezen.nl/succesfactoren-leesbevordering) ta distingui, a base di estudio científico, ocho factor di éxito pa promoción di lectura y di educación di literature, Michella Steenvoorde Lacle ta splica. PUNTONAN 8 DI
Presidente di Parlamento ta felicita Casa Cuna cu nan 60 aña di existencia
Presidente di Parlamento a acudi na celebracion di 60 aña di existencia di Casa Cuna. Wyatt-Ras kende pa 10 aña a duna servicio na Casa Cuna via di Gobierno como ortopedagogo a traha di cerca cu lidernan, diferente directora y instancianan. Wyatt-Ras tabata conoci pa su trato individual di muchanan y guia


text:
Proyecto Educacion Basico pa adulto
Na maart 2016 Departamento di Enseñansa Aruba a cuminsa cu e proyecto di Educacion Basico: "Focus op Geletterdheid" riba tereno di Enseñansa pa Adulto. E proyecto aki tin como meta pa hisa e grado di educacion di adulto na Aruba. E grupo meta ta e adulto cu ta biba na Aruba cu no a alcansa e nivel final di ciclo basico di educacion secundario (seis aña di scol primario y dos aña di ciclo basico di MAVO/EPB).E proyecto aki ta wordo subsidia door di Fondo Desaroyo Arubano (FDA) y lo sigui te December 2016.
E producto final lo ta un documento di conseho y un "meerjarenplan" enfoca riba e sistema di alfabetisacion cu lo mester wordo aproba pa Minister di Enseñansa. Esaki cu e proposito pa hisa e nivel di alfabetismo di e poblacion di adulto na Aruba. Asina lo promove oportunidad pa crecemento riba tereno laboral, continuacion di estudio y miho integracion den nos comunidad pa e ciudadano Arubiano.
Departamento di Enseñansa Aruba ta organisa na Aruba Marriott Resort un conferencia diabierna 19 di augustus 2016 cu varios stakeholder riba e topico menciona. Riba e dia aki lo tuma luga workshop riba varios topico y alabes lo tin dialogo entre diferente organisacion pa asina e expertonan comparti nan conocemento, necesidad y locual ta considera prioridad riba e topico di alfabetisacion pa adulto.
Unabes cu adkiri tur e informacionnan ricibi durante e conferencia lo traha un documento di conseho y un "meerjarenplan" cu lo wordo presenta na Minister di Enseñansa pa aprobacion. Na final di november 2016 lo oficialmente presenta e conseho y plan aproba durante un otro conferencia.


text:
Brazil Juniors a organisa car wash pa recauda fondo.
Den fin di siman Brazil Juniors a organisa car wash pa recauda fondo pa nan por cumpra material pa tur e teamnan di futbol.
Nos di Brazil Juniors ta masha contento cu e benta di e carchinan pa nos car wash cu sigur lo haci un diferencia grandi den nos pot, pero ainda ta falta pa asina nos por yega nos meta. Nos tin varios team di futbol for di chikito te cu grandi.
Nos ta sumamente contento cu tur hende cu a coopera cu nos team y a cumpra nan carchi y nan a trece nan autonan pa wordo bon laba. Esaki tabata djis e comienso di nos car wash pa recuada fondo y cu sigur lo sigui. Nos tin mester di uniform, bala, fluit, cones, ijs jugs, pump y material di opstakes pa asina nos por yega nos meta.
Brazil Juniors ta bon conoci na mundo y aki na Aruba tambe.
Ariba e compilacion di potretnan por mira algun auto cu a keda ta briya door di nos team cu a laba auto for di 9’or di mainta te cu casi 3’or di atardi, mirando e fila largo di auto cu a bin pa wordo laba.
Danki na e pueblo di Aruba cu a coopera cu nos di Brazil Juniors.


text:
Durante un encuentro ameno diadomingo ultimo, representantenan di Aruba Tourism Authority conhuntamente cu varios socio envolvi den e plataforma di “Raad van Kinderen” incluyendo Aruba Investment Bank, maestronan di scol, representantenan di Ministerio di Educacion, Global Shapers a reuni hunto cu SAR Princes Laurentien, kende a bishita nos isla pa varios encuentro.
E Princes a presenta un idea nobo n’esnan presente: “Kids Moving the World”.
SAR Princes Laurentien a introduci “Raad van Kinderen” bou di fundacion ‘Missing Chapter Foundation’ (MCF) cu el a funda na aña 2010. Esaki a wordo funda cu e meta pa trece opinion di muchanan mas serca di organisacionnan cu tin un impacto grandi den nos comunidad, y di e manera aki garantisando un futuro mas sostenibel cu participacion di nos muchanan.
Na Aruba varios organisacion ta forma parti di “Raad van Kinderen”, incluyendo A.T.A. Esaki ta unda e muchanan mes ta yuda pensa structuralmente hunto cu organisacionnan riba diferente tema y duna posibel solucion riba dilemanan cu organisacionnan ta enfrenta y ta presenta na nan.
Un di SAR Princes Laurentien su deseonan pa medio di “Kids Moving the World” ta pa “empower” nos muchanan.
Asina a bin n’e idea di un fondo cu ta laga nan ta envolvi den escogo e proyectonan cu nan ta haña tin balor agrega pa nos miedo ambiente, comunidad of industria turistico.
E fondo aki ta permita nan carga responsabilidadnan, mas aleu di locual e plataforma di “Raad van Kinderen” ta brinda nan. Asina laga nan bos resona mas y confia cu nan ta “change makers” cu nos mester.
T’e intencion pa lansa “Kids Moving the World” na Aruba y despues introduci esaki na otro paisnan.
Claro cu lo sigura cu e guia y training t’ey pa nos muchanan p’asina nan por carga nan responsabilidad debidamente.
A papia di diferente otro idea unda y di ki manera por envolvi muchanan den diferente trayecto. A.T.A. mes a duna un presentacion cu diferente proyecto dirigi riba nos muchanan, ambos e mucha cu ta bishita y esun cu ta biba aki.
E “Very Important Kid Program” ta un ehempel di con A.T.A. ta atrae muchanan y ta sigura cu ta entusiasma nan pa bishita diferente sitio cu A.T.A. kier pa nan y nan mayornan conoce.
Esaki ta haci pa medio di un “Very Important Kid Passport” p.e., unda mester mustra cu nan a bishita tur e sitionan.
A papia riba e “Aruba Certification Junior Program” dirigi riba muchanan, pa amplia nan conocemento di Aruba y Turismo pa medio di e. o. un tour cu e muchanan.
Turismo como curiculo na scolnan ta algo cu tur a subraya como importante, y algo pa cual A.T.A. ta den contacto cu esnan concerni.
A elabora riba introduccion di un guia pa muchanan cu ta bishita Aruba, traha dor di muchanan di Aruba, asina ki nan ta conta e storia di nos isla.
A.T.A. a introduci e buki Benchi cu Lina aña pasa, cual ta dirigi riba nos muchanan di scol y riba amplia nan conocemento di nos turismo.
A.T.A. ta orguyoso di por forma parti di un iniciativa manera esun di “Raad van Kinderen” y pronto “Kids Moving the World” cu ta mustra di por tin un impacto positivo riba nos comunidad, y nos muchanan.
Ademas A.T.A.ta gradici p’e bishita y di por a forma parti di e discusion diadomingo ultimo hunto cu diferente socio presente.


text:
WILLEMSTAD – E proceso di drecha bida cu Jacintha Constancia pasa aden aparentemente no a duna resultado, pasobra despues cu Constancia a bautisá bira Cristian, pero su actuacion ayera tabata tur cos menos Cristian.
Ministerio Publico a tuma nota di e aconticimentonan den Staten ayera.
Relacioná cu esaki Procurador-General (PG) a ordená Landsrecherche Corsou pa inicia cu un investigacion penal.
Miembro di Parlamento, Giselle Mc William mientrastanto a presentá na Landsrecherche Corsou pa haci denuncia, cu n’e momentonan aki ta ser procesá. Miembro di Parlamentu Rozendal tambe a haci un denuncia contra sra. Jacintha Constancia. Den e caso aki pa menasa.
Miembro di Parlamento, Jacintha Constancia a keda detene “op heterdaad” relacioná cu maltrato y ta den custodia actualmente na Landsrecherche Corsou pa ser scuchá como sospechoso.
E investigacion penal ta andando.
Tabata ayera durante e reunion caminda lo a bay discuti e proposicion pa posponé eleccion, sra. Giselle McWilliam a criticá fraccion di MFK severamente y tabata ora Constancia a tende Giselle ta papia, el a lanta bay den sala y dal Giselle McWilliam di traicion.
E problema ta cu pa agresion den Parlamento no tin sancion, pero Jacintha Constancia a imponé su mes sancion anunciando su retiro for di Parlamento.
El a declará cu e ta lamentá loke a pasa, pero cu e lo pidi McWilliam personalmente disculpa, pero for di awor ta conocí cu esey lo ta altamente dudoso, esta cu MacWilliam lo aceptá disculpa di Constancia.
Constancia a splica cu e no kier pa rivalnan di su partido lo usa e incidente pa core campaña contra su partido cu e suseso aki.
El a anuncia cu e tambe lo entrega un keho p’e daño verbal y nonverbal cu Gisell Mc William a hiba contra dje.
Mientrastanto den Parlamento tabata sumamente bergonsoso mira con coleganan masculino a cana pasa riba Giselle Mc William sin haci caso ni mustra comprension.
E lider di MFK, Gerrit Schotte, a cana duro bay y no a demostra ningun tipo di interes pa mustra su compasion y mesora e Parlamentario Elsa Rozendal a grita cu e cos aki ta inaceptabel.
Mesora Pik Pisas a schòrs e reunion y e discusionnan a sigi pafo di Parlamento.
E suseso a sacudi Corsou, pasobra ta prome ´biaha cu dos Parlamentario femenino a haña nan envolvi den un incidente violento asina.
For di mainta e ambiente den Parlamento tabata masha hostil, pasobra basicamente e proposicion di e grupo di 12 cu ta den mayoria ta pa posponé of cancelá e eleccion di 28 di april proximo.
Igualmente e tono tabata hopi ordinario cu e tipo di Parlamentarionan cu tin na Corsou actualmente.
Loke a enfuresé Constancia ta pasobra Giselle McWilliam a provocá Constancia casi calificando Constancia como un muher sushi, pero Constancia a bira realmente brabo ora el a mencioná e escandalo di Monkapje di BZV pa yuda saco di su casá e tempo ey. (Mientras tanto Constancia a divorciá).
E escandalo di Mondkapje ta caminda a paga algun 100mil florin sin cu e material a yega Corsou. No tabatin destaho publico den e caso aki.
DENUNCIA
Giselle Mc William a manera mencioná anteriormente, a haña slá duro cu a resoná den e edificio di Parlamento y tabata tur na sanger.
Mc William a desbaratá e argumento di e coalision nobo di 12 cu ayera mainta tabata incompleto y esey a enfuresé fraccion di MFK y Pueblo Soberano por igual.
Mientrastanto e suseso practicamente a paralisá e supuesto mayoria di 12, pasobra e miembro di Soberano, Leonora ta di vakantie n Mediteraneo y Constancia por lo pronto lo no bay Parlamento y pa nombra un re-emplazante lo tuma su tempo.


text:
Parlamentario Melvin Tromp ta dirigi palabranan di felicitacion p’e magnifico trabao cu CEA a bin ta haci pa Aruba y muy en particular pa Departamentonan di Gobierno.
Melvin Tromp ta recorda 20 aña pasa tempo cu Watty Vos (q.e.p.d.) dia 15 di maart 1997 a sa di cuminsa un cuerpo nobo cu tabata yama e tempo ey Blue Team a trece hopi preocupacion den diferente departamento di Gobierno y cierto departamento a sinti cu e intencion tras di e cuerpo aki tabata pa perhudica cierto Departamento di Hustitia, cu awe a resulta net lo contrario.
Un di e cosnan mas raro tabata cu a bay asina leu cu a yama e departamento aki pa “Monster di dos Cabez” algo cu sigur cu ex Ministro Watty Vos no tabata su intencion y ainda Melvin Tromp ta recorda su colega Hefe di CEA sr Ronny Paskel, kende awe tampoco no ta cu nan mas.
Awe despues di 20 aña por bisa cu e meta tras di CEA a haya derecho di existencia y pesey Melvin Tromp ta felicita tur e empleadonan cu a para lucha p’e cuerpo aki por a haya derecho di ta un Cuerpo por medio di un decreto.
Pa conclui Melvin Tromp ta sinti’e hopi orguyoso di por a contribui pa yuda forma CEA cu awe tin hopi tarea pa cumpli cu nan tur dia y ta dirigi su mes n’e personal pa sigui haci e bon trabao. Semper nan por conta cu su sosten pa sigui apoya CEA for di den Parlamento.


text:
Sasaki – Dialuna marduga polis a bay e luznan di trafico altura di Superfood, pa un accidente cu hende herida.
Na yegada nan a compronde cu un van Hyundai H1 color crème lo a dal e Hyundai Getz mandando e bay dal otro dos auto.
Despues di e incidente aki, algo cu a bira masha normal tur dia na Aruba, esun cu ta ocasiona e accidente ta bandona e sitio. Sin importa si un of mas persona a resulta herida door di nan culpa.
Un persona a resulta herida den e incidente aki y na yegada di ambulance nan a transporte pa hospitaal.


text:
Den fin di siman e candidatonan di MEP a campaña den Savaneta. Bishitando e casnan habitantenan ta haya un oportunidad pa expresa nan preocupacionnan y tambe kico ta nan deseonan.
“Locual cu mi a ripara ta cu hopi hende tin problema cu cobransanan halto di belasting. Especialmente nos pensionadonan. Cu duele mi ta wak nan preocupacion ora nan mustrami nan cobransanan halto, y sin cu nan por caba di paga nan.
Tur esakinan ta debi cu Gobierno di Mike Eman ainda no kier elimina e belasting riba pensioen di biehes. Apesar cu Mike Eman ta haci manera cu esaki no ta un problema y cu el a solucion’e caba, bo ta mira cu nada a wordo soluciona.
Es mas, ta mas cobransa nos grandinan ta hayando cu sumanan hopi mas halto. Nan tin di paga miles na inkomstenbelasting y na AZV. Y esaki ta inhusto”, segun Evelyn Wever-Croes.
“Mi compromiso ta pa elimina e belasting riba pensioen di biehes. E ley ta traha caba, ta djis mester warda Gobierno cambia, pa nos bin cu e cambio aki imediatamente.
Ta duel mi cu Gobierno no kier a bin cu e cambio aki, pasobra e no ta algo pa MEP, e ta algo pa nos pensionadonan, y tur nos pensionadonan merece miho. P’esey mi ta invita Mike Eman pa bay cana den e bario di Savaneta pa e scucha cuanto dolor esaki ta causando.
Nos tin un vision den cual nos ta pone e ser humano central. Nos lo cambia nos sistema di belasting y hacie mas husto. Nos pensionadonan merece un miho cuido y nan merece un alivio di e peso di belasting, y MEP den gobierno lo percura pa esaki imediatamente”, lider di MEP Evelyn Wever-Croes a duna di conoce.